SAC 2023: USM sasar kedudukan lima terbaik dunia

PULAU PINANG, 16 Jun 2023- Pasukan WAU Rocketery dari Universiti Sains Malaysia (USM) menyasarkan untuk berada dalam kelompok lima terbaik dunia dalam aksi Spaceport America Cup (SAC) 2023 setelah sekadar menamatkan saingan kedudukan tujuh terbaik tahun lalu.SAC 2023 akan berlangsung dari 19 hingga 24 Jun depan di Amerika Syarikat.Ketua Pasukan Wau Rocketry, Vanmitha Athimoolam berkata, pasukannya terdiri daripada 16 orang pelajar dengan bimbingan dua orang pensyarah Pusat Pengajian Kejuruteraan Aeroangkasa (PPKA), Dr. Norilmi Amilia Ismail dan Dr. Chang Wei Shyang yang bertindak sebagai penasihat pasukan serta dua orang mentor yang berpengalaman dalam pembinaan roket.Tambah Vanmitha, beliau dan pasukannya akan memberikan persembahan yang terbaik bagi mengharumkan nama USM dan negara dalam pertandingan berprestij yang turut disertai oleh ratusan pasukan dari seluruh dunia itu.Beliau turut menambah, pihaknya amat terharu dengan sokongan USM dan semua pihak, khususnya rakan kerjasama iaitu Malaysian Industry-Goverment Group for High Technology (MIGHT), para penaja termasuk Kementerian Kewangan Malaysia, OMS Foundation, Malaysia Airlines, Kementerian Pendidikan Tinggi, Kementerian Sains, Teknologi dan Inovasi (MOSTI), Prevail Production, Zush, Kovra dan sebagainya.WAU Rocketry, sekali lagi menjadi satu-satunya universiti dari negara ini yang layak dipilih untuk melancarkan roket dalam pertandingan SAC 2023, yang menjadi persidangan dan pertandingan pelancaran roket berkuasa tinggi antara universiti terbesar di dunia.Pada tahun 2022, pasukan WAU Rocketry meraih tempat ke-7 dalam kategori 10,000 feet Commercial of The Shelf (COTS) dan juga mendapat kedudukan ke-12 dalam ranking dunia manakala untuk edisi tahun ini, akan mempertaruhkan roket yang dikenali sebagai HEBAT II.Dalam pada itu, Dekan PPKA, Profesor Dr. Farzad Ismail pula berkata, pihak USM sentiasa memberikan sokongan padu kepada WAU Rocketry dan dalam masa yang sama menjadikan ia contoh kepada usaha USM dalam memperkasa bakat siswa.Selain itu ujar beliau, pencapaian Wau Rocketry membuktikan komitmen dan kesungguhan mereka dalam menyerlahkan bakat HEBAT (Holistic, Entrepreneurial, Balanced, Articulate, Thinking) dalam diri masing-masing.Beliau berkata demikian ketika Majlis Penyerahan Bendera kepada pasukan WAU Rocketry yang berlepas ke New Mexico, AS dari Lapangan Terbang Antarabangsa Kuala Lumpur, semalam.


PRN Kedah: Manifesto BN-PH utamakan kesejahteraan rakyat

ALOR SETAR, 17 Jun- Manifesto gabungan Barisan Nasional (BN)-Pakatan Harapan (PH) pada Pilihan Raya Negeri (PRN) akan datang akan merangkumi pelbagai aspek demi memastikan kesejahteraan rakyat diutamakan.Pengerusi Badan Perhubungan UMNO Kedah, Datuk Seri Mahdzir Khalid berkata, tawaran yang akan dimuktamadkan BN dan PH dalam tempoh terdekat itu diyakini mampu memberi keyakinan kepada pengundi dalam membuat pilihan mereka.Beliau berkata, antara intipati manifesto yang dibincangkan adalah tawaran kepada wanita dan golongan belia selain aspek kesejahteraan rakyat membabitkan sektor ekonomi, pertanian, pendidikan dan sukan.“Kita akan bawa tawaran ini untuk diputuskan BN dan PH minggu depan, jika kedua-dua pihak terima, maka kita akan bentangkan kepada rakyat pada PRN kali ini,” katanya kepada pemberita selepas Mesyuarat Jawatankuasa Khas UMNO Kedah di Alor Setar, malam tadi.Mengulas mengenai pembahagian kerusi antara BN dan PH, Datuk Seri Mahdzir memaklumkan proses rundingan kini di peringkat pusingan akhir untuk dimuktamadkan.“Pembahagian kerusi sudah masuk pusingan akhir, cuma ada dua kerusi berlaku pertindihan dan kita serah pada Pusat untuk menentukan siapa yang bakal bertanding. Bagi kerusi lain, kita sudah capai persefahaman.“Pembahagian di setiap kerusi Dewan Undangan Negeri (DUN) menyaksikan BN dan PH ada wakil di setiap kawasan Parlimen, ini bagi menunjukkan semangat perpaduan antara kita pada PRN ini,” katanya.


Orang Asli Pos Hendrop, Pos Tuel akhirnya dapat nikmati kemudahan elekrik

GUA MUSANG, 17 Jun- Kira-kira 2,000 Orang Asli suku kaum Temiar di Pos Hendrop dan Pos Tuel, di sini, bersyukur kerana akhirnya dapat menikmati bekalan elektrik 24 jam.Kemudahan itu dilaksanakan Tenaga Nasional Berhad (TNB) dan Kementerian Kemajuan Desa dan Wilayah (KKDW).Penghulu Kampung Hanir Pos Tuel, Razak Rongging berkata penduduk sangat gembira kerana sebelum ini, hanya bergantung dengan lilin, pelita dan enjin generator bagi menerangi kediaman terutama pada waktu malam."Saya berterima kasih kepada kerajaan kerana telah membantu menyalurkan kemudahan elektrik untuk penduduk di sini...sememangnya kami sangat mengidamkan bekalan elektrik ini. "Kita sangat bersyukur dengan apa yang diberi ini. Penduduk Orang Asli Memang sangat-sangat memerlukan kemudahan elektrik ini. Saya harap pihak TNB bantu memberi penjelasan penggunaan kepada penduduk mengenai penggunaan tenaga elektrik, kita ini pengguna baru, jadi ramai yang masih tidak tahu," katanya.

(Penghulu Kampung Hanir Pos Tuel, Razak Rongging)

"Sangat teruja, sebelum ini guna generator perbelanjaan juga tinggi. Ada elektrik ini sangat mudahlah, dengan urusan anak-anak nak ke sekolah, bangun awal pagi...sangat gembira," menurut penduduk Pos Tuel, Zaiton Anjang. Sementara itu, Ahli Dewan Undangan Negeri (ADUN) Galas, Mohd. Syahbuddin Hashim mengucapkan terima kasih kepada kerajaan terutama KKDW atas penyambungan bekalan elektrik untuk 450 keluarga di kawasan itu."Pelbagai kampung seperti Kampung Sungai Ber, Kampung Plug, Kampung Kerbok, Kampung Hendrop dan Kampung Tuel telah mendapat manfaat. Seterusnya kita akan menambah baik fasiliti sedia ada seperti jalan, dewan, masjid dan sebagainya,” katanya. Katanya, elektrik mula disalurkan bermula sejak bulan lalu selepas kerja pemasangan tiang serta meter dilakukan.


Masa terhad untuk selesai masalah ekonomi negara- PM

KUALA LUMPUR, 16 Jun- Malaysia mempunyai masa terhad untuk menyelesaikan masalah atau tantangan yang melanda ekonomi negara dan membawa negara kembali ke landasan yang betul.Menerusi satu hantaran di laman Facebook malam tadi, Perdana Menteri Datuk Seri Anwar Ibrahim berkata, perkara itu dipersetujui pakar-pakar ekonomi selepas beliau mengadakan perbincangan terkait hala tuju ekonomi negara pada petang Jumaat."Saya faham sebarang reformasi atau pembaharuan memerlukan disiplin dan kesabaran tetapi ia juga memerlukan keyakinan serta keberanian untuk melakukan perkara baharu dan membuat keputusan yang berat untuk kepentingan rakyat dan negara.“Namun, kerajaan ini tekad dan akan bekerja keras untuk memacu pertumbuhan yang inklusif dan mampan. Pertumbuhan ekonomi bukan tentang angka semata-mata tetapi mesti menggarap keperluan serta kehendak rakyat,” katanya.Perbincangan yang diadakan bersama pakar-pakar ekonomi itu turut dihadiri bekas Menteri Kewangan II Datuk Seri Johari Ghani dan bekas Menteri Kesihatan Khairy Jamaluddin.Turut hadir Ketua Setiausaha Perbendaharaan Datuk Johan Mahmood Merican, Ketua Setiausaha Kementerian Ekonomi Datuk Nor Azmie Diron, Pengerusi bersama Ahli-ahli Lembaga Pengarah daripada Institut Penyelidikan Ekonomi Malaysia (MIER) Dr Nungsari Ahmad Radhi, Pengarah Institut Pembangunan dan Kemajuan Inklusif Malaysia Universiti Kebangsaan Malaysia (MINDA-UKM) Prof Tan Sri Dr Noor Azlan Ghazali. Mengenai perbincangan itu, Perdana Menteri yang juga Menteri kewangan berkata ia adalah sebahagian daripada usaha berterusan kerajaan untuk mendapatkan buah fikir serta pandangan mengenai ekonomi negara daripada segenap lapisan masyarakat.Beliau berkata perbincangan itu turut menyentuh bidang pertumbuhan baharu dan kaedah untuk memperkukuh ekosistem pelaburan. “Segala pandangan yang dikongsikan pastinya akan digunakan untuk membentuk Naratif Ekonomi MADANI yang sedang dirangka bagi mencorak hala tuju ekonomi negara dalam tempoh jangka masa sederhana dan panjang,"katanya.


PDRM, SPRM kongsi maklumat siasat aktiviti judi dalam talian libatkan politik

KUALA LUMPUR, 16 Jun- Polis Diraja Malaysia (PDRM) dan Suruhanjaya Pencegahan Rasuah Malaysia berkongsi maklumat bagi menentusahkan aktiviti judi dalam talian yang melibatkan pihak politik.Ketua Polis Negara Tan Sri Acryl Sani Abdullah Sani dalam satu kenyataan berkata pihaknya telah menerima maklumat berhubung perkara itu dan siasatan sedang dijalankan.“PDRM mengulangi komitmen tidak akan membiarkan kegiatan yang menimbulkan kemudaratan kepada masyarakat dan negara serta segala langkah yang diambil adalah berteraskan undang-undang,” menurutnya dalam kenyataan itu.Terdahulu, Menteri Dalam Negeri Datuk Seri Saifuddin Nasution Ismail mendedahkan di Dewan Rakyat bahawa wujud elemen naungan politik dalam kegiatan perjudian dalam talian di negara ini.Saifuddin berkata elemen itu menjadi kekangan terbesar kepada Kementerian Dalam Negeri dan PRDM serta kerajaan secara keseluruhannya dalam usaha membanteras kegiatan tersebut.-BERNAMA

(Ketua Polis Negara Tan Sri Acryl Sani Abdullah San)


Qari OKU cipta sejarah, muncul johan tilawah kebangsaan

BUTTERWORTH, 17 Jun- Sejarah tercipta apabila Qari cacat penglihatan dari Kelantan dinobatkan sebagai johan Tilawah Al-Quran Peringkat Kebangsaan 1444H/2023M malam tadi.Menggunakan Al-Quran Braille, Muhammad Qayyim Nizar Sarimi, 25, tidak menyangka mampu menewaskan peserta lain.Kejayaan itu mengangkat beliau menjadi Qari pertama dalam kalangan Orang Kurang Upaya (OKU) bergelar johan sejak tahun 1947."Apabila diumumkan tempat pertama, saya mendengar markah diberi...saya tidak menyangka yang tempat pertama itu saya sebab ada Qari yang lebih hebat dari saya...latihan saya buat sendiri, dengan guru pun ada...dengan guru pada hari Jumaat," kata Muhammad Qayyim Nizar ketika ditemui pemberita di sini.

(Tun Ahmad Fuzi (dua dari kiri) menyampaikan hadiah johan qari kepada Muhammad Qayyim pada Majlis Tilawah dan Hafazan Al-Quran Peringkat Kebangsaan malam tadi)

Johan Qariah pula disandang Nor Hidayah Abd Rahman, 32, dari Terengganu.

"Untuk nak tingkatkan ini kena buat latihan secara konsisten, macam sebelum ini selepas Maghrib dan Isyak saya akan buat latihan bersama ayah," menurut Nor Hidayah.Dengan kemenangan itu, mereka layak membawa pulang masing-masing hadiah wang tunai RM20,000, selain piala iringan dan tambahan wang tunai RM10,000 bagi menunaikan haji.Sementara itu, Ahmad Ikhmal Ridhuan dan Dian Karisma Mohd Japar masing-masing berumur 21 dan 18 tahun menjadi johan bagi kategori 1 hingga 30 juzuk berserta tafsir lelaki dan perempuan.Majlis penutupan dan penyampaian hadiah bersempena Majlis Tilawah dan Hafazan Al-Quran Peringkat Kebangsaan disempurnakan Yang Dipertua Negeri, Tun Ahmad Fuzi Abdul Razak.Hadir sama, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.


Tular tangkapan pegawai JPN P.Pinang berlaku pada 2019

KUALA LUMPUR, 16 Jun- Isu yang sedang tular di media sosial berhubung 'beberapa kakitangan Jabatan Pendaftaran Negara (JPN) Pulau Pinang dicekup polis kerana terlibat pengeluaran dokumen palsu yang sah’ berlaku pada tahun 2019.JPN dalam kenyataan berkata perbicaraan kes berkenaan sedang berjalan dan tertuduh masih ditahan di penjara.

"Siasatan telah dilakukan oleh pihak berwajib ketika itu dan pegawai telah ditahan dan dituduh di bawah beberapa kesalahan termasuk Akta Kesalahan Keselamatan (Langkah-langkah Khas) 2012 (SOSMA).JPN mengulangi pendirian tegas bahawa tidak akan sama sekali melindungi mana-mana kakitangan yang didapati terlibat dalam sebarang kegiatan yang boleh menjejaskan keselamatan dan kedaulatan negara. Kenyataan tersebut turut memaklumkan bahawa jabatan tersebut serius dan memastikan tiada pelanggaran integriti seumpamanya dengan melaksanakan penambahbaikan prosedur pengeluaran dokumen pengenalan diri secara berterusan serta pelbagai program pengukuhan integriti kakitangan."JPN juga mengingatkan orang ramai agar tidak mudah mempercayai maklumat yang diperoleh secara dalam talian dan menyemak dahulu kesahihan maklumat itu sebelum membuat sebarang pandangan atau kesimpulan atau memanjangkan mesej berkenaan", menurut kenyataan itu.


Mohamad Sabu dibedah malam ini

(Menteri Pertanian dan Keterjaminan Makanan, Datuk Seri Mohamad Sabu)

KUALA LUMPUR, 16 Jun - Menteri Pertanian dan Keterjaminan Makanan, Datuk Seri Mohamad Sabu dimasukkan ke Hospital Putrajaya untuk dibedah kerana apendiks pada malam ini.Menurut kenyataan pejabat menteri, beliau perlu menjalani pembedahan hari ini atas nasihat pakar perubatan. "Kesihatan beliau kini dalam keadaan stabil dengan pemantauan rapi."Sama-sama kita doakan YB Datuk Seri diberikan kesembuhan dan pulih seperti sediakala," katanya.Atas nasihat pihak hospital, buat masa ini hanya ahli keluarga terdekat yang dibenarkan melawat.


Salam Baitullah guna TikTok dekati penonton

(Suhaimi Sulaiman (tiga kiri) dalam pelancaran program Salam Baitullah di Kuala Lumpur)

KUALA LUMPUR, 16 Jun- Salam Baitullah musim ke-15, terbitan RTM, menjanjikan kelainan dengan liputan dan maklumat terkini suasana di Tanah Suci Mekah yang turut dipancarkan secara langsung menerusi platform media sosial TikTok dan YouTube.Ketua Pengarah Penyiaran, Suhaimi Sulaiman berkata, Salam Baitullah bakal mendapat lonjakan jumlah penonton menerusi kedua-dua platform berkenaan termasuk platform digital."Apabila kita bersiaran menggunakan platform digital media, sudah tentu angka itu (tontonan) akan naik."Saya rasa kita boleh dapat sekurang-kurangnya 12 juta tontonan. Itu bila kira campur dengan platform digital sekali, dunia televisyen bercampur dengan dunia digital," katanya semasa sidang media program Salam Baitullah di sebuah hotel terkemuka, di sini.Jumlah tontonan turut dijangka meningkat menerusi pelbagai pembaharuan yang dilakukan termasuk penggunaan teknologi imej janaan komputer (CGI). Suhaimi berkata, RTM bergerak seiring dengan perubahan terkini yang lebih canggih."Dunia penceritaan perlu berubah. Sekiranya penceritaan kita (RTM) masih di tahap lama, kita akan susah untuk bersaing."Saya sangat yakin dan bangga dengan kakitangan RTM, mereka sangat terlatih dan hebat. Jadi ini (kepakaran) harus kita tonjolkan."Tengok sahajalah nanti, sebab saya dah tengok pratonton dan saya amat berbangga dengan apa yang telah dihasilkan," katanya.Salam Baitullah bertemakan 'Penyucian Jiwa, Kemuncak Ibadah' bersiaran secara langsung di saluran TV1, Berita RTM, MyTV 123, RTMKlik, TikTok dan YouTube bermula esok sehingga 30 Jun, setiap pukul 8.20 malam.Program berkenaan dikendalikan pengacara Ustaz Hariz Ismail (PURiz) dan Ustaz Fakrul Razi (UNIC), serta Yatt Hamzah bagi segmen media sosial menerusi Tik Tok dan YouTube.Penonton setia juga berpeluang memenangi hadiah menarik dalam kuiz terkumpul dan harian.Hadiah utama bagi kuiz terkumpul berupa pakej umrah premium untuk tiga pemenang utama, lima tiket penerbangan pergi balik serta baucar umrah.


Jawatankuasa baharu MMKN, tempatkan pegawai di PBT lain

KUALA LUMPUR, 16 Jun- Kerajaan bersetuju menubuhkan satu jawatankuasa di bawah Majlis Mesyuarat Kerajaan Negeri (MMKN) bagi membolehkan pegawai Pihak Berkuasa Tempatan (PBT) ditempatkan ke PBT lain.

Ketetapan baharu itu diputuskan dalam Mesyuarat Majlis Negara bagi Kerajaan Tempatan Ke-80 (MNKT ke-80) yang bersidang pada 14 Jun lalu.Kementerian Pembangunan Kerajaan Tempatan (KPKT) dalam satu kenyataan berkata ia bertujuan memperkasa penyampaian perkhidmatan kerajaan tempatan menerusi peningkatan aspek pengalaman, akauntabiliti dan kredibiliti pegawai PBT.

Menurut kenyataan itu, profesional Jabatan Kerja Raya juga diberi penarafan sebagai badan profesional yang mewakili kerajaan bagi mendapatkan Sijil Perakuan dan Pematuhan (CCC) bagi bangunan yang dibina secara kaedah konvensional dalaman JKR.

"Melalui inisiatif tersebut, Arkitek JKR dan Jurutera Profesional JKR yang dilantik melalui surat lantikan Ketua Pengarah Kerja Raya (KPKR) boleh bertindak sebagai Orang Utama YangMengemukakan (Principal Submitting Person – PSP) dan Orang Yang Mengemukakan (Submitting Person – SP) mewakili Kerajaan bagi melaksanakan urusan mendapatkan kelulusan permit pembinaan daripada PBT sehingga pengeluaran CCC", kata kenyataan itu.Bagi memperincikan mekanisme dan proses-proses berkaitan, satu garis panduan akan dibangunkan dengan pihak-pihak berkepentingan untuk rujukan industri dan PBT."Di samping memperkasa modal insan dan mengiktiraf profesionalisme, inisiatif ini juga dapat memastikan projek bangunan kerajaan yang dilaksanakan oleh JKR mematuhi keperluan statutori dan mengurangkan beban kewangan kepada Kerajaan berikutan tiada bayaran fi perundingan dibuat malah menggunakan penjawat awam sedia ada.Kerajaan Persekutuan bersama-sama dengan Kerajaan Negeri akan sentiasa bekerjasama dalam memperkasa modal insan seterusnya meningkatkan sistem penyampaian perkhidmatan bagi memastikan dasar, perundangan dan hal ehwalmengenai kerajaan tempatan berada pada tahap yang optimum.


DDI kekal penting, beri sumbangan signifikan kepada KDNK

KUALA LUMPUR, 16 Jun- Pelaburan langsung domestik (DDI) kekal penting walaupun tumpuan diberi kepada pelaburan langsung asing (FDI) yang semakin pulih sejak pandemik COVID-19.

Menteri Pelaburan, Perdagangan dan Industri, Tengku Datuk Seri Zafrul Abdul Aziz berkata, DDI turut menyumbang secara signifikan kepada pertumbuhan Keluaran Dalam negara kasar (KDNK) negara.

(Menteri Pelaburan, Perdagangan dan Industri, Tengku Datuk Seri Zafrul Abdul Aziz)

"Dari 2013 hingga suku pertama tahun ini, sejumlah RM1.37 trilion DDI telah diluluskan, ini diterajui oleh sektor perkhidmatan, dengan jumlah RM1 trilion, sektor perkilangan menerima RM291.8 bilion dan sektor utama RM74 bilion.Tambahnya, Lembaga Pembangunan Pelaburan Malaysia (MIDA), telah meluluskan sejumlah 9 976 projek milik Malaysia dengan pelaburan bernilai RM408 bilion dan mewujudkan hampir 490,000 peluang pekerjaan.Menyedari kepentingan DDI kepada KDNK, pelbagai inisiatif dilaksana bertujuan mewujudkan ekosistem perindustrian domestik yang kukuh dan menggalakkan pelaburan domestik.Beliau berkata demikian dalam Majlis pelancaran skim Pembiayaan Peluang Kedua MIDF, di Kuala Lumpur.


PM ucap tahniah dua sekolah disenarai pendek terbaik dunia

KUALA LUMPUR, 16 Jun- Perdana Menteri, Datuk Seri Anwar Ibrahim mengucapkan tahniah kepada dua buah sekolah tempatan yang disenarai pendek dalam kelompok 10 teratas bagi Anugerah Sekolah Terbaik Dunia 2023 (World’s Best School Prizes 2023).Dua sekolah berkenaan ialah Sekolah Kebangsaan (SK) Seri Permai, Pulau Pinang, yang tersenarai dalam kategori Inovasi manakala SK Kanchong Darat, Selangor, tersenarai dalam kategori Gaya Hidup Sihat."Salut saya buat warga pendidik dan anak-anak atas pencapaian ini, semoga terus mengorak langkah mencipta lebih banyak kejayaan pada masa akan datang,” katanya menerusi Twitter rasmi.World Best School Prizes 2023 anjuran T4 Education merupakan platform yang berpangkalan di United Kingdom.Pemenang daripada lima ketegori iaitu Kolaborasi Komuniti, Tindakan Alam Sekitar, Inovasi, Menangani Cabaran dan Menyokong Gaya Hidup Sihat, akan menerima sebahagian daripada sumbangan bernilai AS$250,000 (kira-kira RM1.15 juta) untuk mengembangkan dan mempertingkatkan lagi projek pendidikan mereka.Pengumuman tiga finalis terbaik untuk setiap kategori akan dibuat pada September, manakala penyampaian hadiah dijadualkan Oktober.


Pemerdagangan orang: Kerajaan tingkat pendakwaan, sabitan kes penjawat awam

(Menteri Dalam Negeri Datuk Seri Saifuddin Nasution Ismail)

PUTRAJAYA, 16 Jun- Usaha terus ditingkatkan pihak kerajaan dalam pendakwaan dan sabitan kes terhadap penjawat awam yang didapati bersubahat dalam aktiviti pemerdagangan orang.

Menteri Dalam Negeri Datuk Seri Saifuddin Nasution Ismail berkata, perkara itu menjadi keutamaan kerajaan apabila ia merupakan antara 15 syor penambahbaikan yang dikemukakan dalam Laporan Tahunan Pemerdagangan Orang (TIP) Jabatan Negara Amerika Syarikat (JNAS) 2023. Kerajaan tidak akan sesekali berkompromi terhadap penjawat awam yang terlibat kerana tindakan itu memberi kesan terhadap ekonomi negara.

“Kalau bandingkan (penjawat awam) dengan pembabitan watak lain (dalam aktiviti pemerdagangan orang) seperti majikan dan ejen, ia tidaklah membimbangkan. Tetapi, sudah tentu perkara ini dalam radar kita sebab babitkan penjawat awam. Sebab badan yang menilai kita (Malaysia) berpendapat tidak mungkin hal ini berlaku tanpa penglibatan penjawat awam,” katanya.Beliau bercakap dalam sidang media berkaitan Laporan Tahunan Pemerdagangan Orang Jabatan Negara Amerika Syarikat (JNAS) 2023 di Putrajaya.


PM jemput warga Kelantan hadir Temu Anwar di UMK

KUALA LUMPUR, 16 Jun- Perdana Menteri, Datuk Seri Anwar Ibrahim mengajak warga Kelantan khususnya anak muda untuk ikut serta dalam sesi Temu Anwar di Universiti Malaysia Kelantan, Bachok, Ahad ini.Anwar berkata, pada sesi itu, peserta bebas melontarkan soalan untuk dijawab beliau."Peserta bebas melontarkan apa jua soalan ketika sesi ini diadakan dan saya akan menjawabnya," katanya menerusi Facebook rasmi.Orang ramai di Kelantan boleh membuat pendaftaran bagi menyertai sesi tersebut menerusi laman sesawang temuanwar.com.


PM adakan lawatan kerja sehari ke Kedah esok

KUBANG PASU, 16 Jun- Perdana Menteri, Datuk Seri Anwar Ibrahim dijadualkan akan melakukan lawatan kerja sehari ke Kedah esok.Dalam lawatan itu, Anwar turut dijadualkan melawat Sekolah Menengah Agama (SMA) Nahdhah Hasanah Melele di Jalan Kodiang yang pernah dikunjungnya pada 36 tahun lalu ketika bergelar menteri pendidikan.SMA Nahdhah Hasanah Melele telah beroperasi sejak 75 tahun lalu dilihat begitu dekat di hati perdana menteri.Anwar dijangka hadir sempena Majlis Sambutan Jubli Intan sekolah berkenaan kira-kira pukul 10.30 pagi.Pengetua SMA Nahdhah Hasanah, Syeikh Dr Mohd Jamil Sadaqi Tajudin berkata, antara jasa pemimpin itu kepada warga sekolah ialah memberi peruntukan untuk membina lima kelas bagi kemudahan pembelajaran.Terdahulu, dalam lawatan perdana pada tahun 1987, Anwar telah menandatangan plak dan menanam pokok Saraca Asoca sebagai simbolik perasmian lawatan ketika itu.Selepas lawatan di SMA Nahdhah Hasanah Melele, perdana menteri dijadual menghadiri Majlis Perasmian Penutupan Konvensyen Pembangunan dan Kesejahteraan Rakyat Pembangunan Madani Rakyat Disatuni di Universiti Tekonologi Mara (UiTM) Merbok di Sungai Petani.Ketua Setiausaha Negara, Tan Sri Mohd Zuki Ali turut dijangka hadir pada majlis itu.Anwar juga dijangka melancarkan Sistem Nasional MyProjek di konvesyen yang berlangsung selama dua hari bermula semalam.

(Plak yang ditandatangani Anwar Ibrahim dalam lawatan perdana ke SMA Nahdhah Hasanah Meleledi Jalan Kodiang, Kedah pada tahun 1987)


Hina anggota polis bawahan: Suspek dipanggil ke IPD Gombak

(Tangkap layar video tular wanita hina anggota polis berpangkat rendahdi Gombak, Selangor)

GOMBAK, 16 Jun- Polis membuka dua kertas siasatan membabitkan seorang wanita yang mengeluarkan kata-kata berbaur penghinaan terhadap dua anggota polis seperti yang tular di media sosial.

Ketua Polis Selangor Datuk Hussein Omar Khan berkata, siasatan dibuka mengikut Seksyen 506 Kanun Keseksaan kerana ugut jenayah susulan laporan polis yang dibuat orang awam.

"Laporan kedua pula oleh pegawai rendah polis dan siasatan dibuka mengikut Seksyen 186 Kanun Keseksaan dan Seksyen 14 Akta Kesalahan Kecil 1955 kerana menghalang penjawat awam menjalankan tugas serta menggunakan perkataan kurang sopan, aib atau menghina."Suspek telah dikenal pasti dan telah dipanggil ke bahagian siasatan jenayah Ibu Pejabat Daerah (IPD) Gombak untuk siasatan lanjut," katanya dalam satu kenyataan hari ini.Kejadian yang tular itu berlaku semalam di sebuah kedai makan di Taman Sri Gombak, Batu Caves di sini kira-kira pukul 12.00 tengah hari.Pengadu dalam laporan memaklumkan, dia didatangi dan dimarahi seorang wanita tempatan (suspek) atas alasan pengadu melakukan bising."Suspek juga telah memperkenalkan diri sebagai penjawat awam dengan nada tinggi dan mengatakan ingin menahan serta mengugut untuk memukul pengadu, selain turut memarahi semua orang yang berada di tempat kejadian."Suspek juga mempersenda pegawai rendah polis dan tidak memberikan kerjasama untuk menunjukkan kad kuasa apabila diminta," katanya.Dalam pada itu, polis menasihatkan orang ramai agar tidak menularkan video tersebut atau mengeluarkan sebarang komen yang boleh mengugat ketenteraman awam serta tidak menganggu proses siasatan.


Asrarudin jatuh hati suasana Mekah, ambil keputusan menetap di Tanah Suci

MEKAH, 16 Jun- Bekas pemain kebangsaan dan pemain Johor Darul Ta'zim (JDT) Asrarudin Putra Omar menemui kehidupan baharu di Mekah selepas mengambil keputusan menetap di Tanah Suci susulan karier bola sepaknya berakhir akibat kecederaan berpanjangan.Pemain dalam skuad juara Piala Suzuki AFF 2010 itu turut memasang impian mempunyai keluarga besar di Mekah sehingga akhir hayat.Asrarudin, 35, yang baharu mendirikan rumah tangga bersama Tengku Nurliyana Tengku Azlan pada 13 Mei lalu memaklumkan, beliau mula 'jatuh hati' dengan suasana di Mekah selepas menunaikan umrah kali pertama pada November 2021.Bagaimanapun, keputusan untuk tinggal secara tetap dibuat selepas beliau datang ke Tanah Suci buat kali keempat serta bertemu jodohnya dengan seorang jururawat yang bertugas di Hospital Jeddah.Beliau yang senang disapa sebagai Asra gembira dengan kehidupan ketika ini, namun tidak menolak untuk beraksi di padang sebagai pemain semi-profesional"Saya pasang impian untuk menghembuskan nafas terakhir di sini, mahu meninggal dunia di sini. Apa yang terjadi saya serahkan kepada Allah. Sekarang tiada apa yang hendak dikejar. Apabila dah jumpa insan-insan hebat di Mekah ini, banyak ilmu saya dapat. Asy dah rasa semua, gaji besar, rumah kereta, semua dh rasa.  Sekarang ini saya bersyukur saja dengan apa yang ada," katanya ketika ditemui pemberita di Perkampungan Melayu di Bukit Ajyad, di sini.Selepas kariernya tamat bersama JDT akibat kecederaan lutut, beliau memaklumkan masih bermain bola sepak secara semi-profesional bersama kelab Kelana United bagi saingan Liga Selangor.Bagaimanapun tugasnya sebagai kapten pasukan ketika ini digalas Razman Roslan.Asrarudin yang juga pernah bersama Selangor akan bermain bersama kelab berkenaan sekiranya pulang ke tanah air.


Syarikat pemegang lesen PJH diingatkan beri perkhidmatan terbaik

MAKKAH, 16 Jun- Hanya 22 syarikat agensi pelancongan berjaya mendapat lesen Pengelola Jemaah Haji (PJH) musim ini, selepas masing-masing melepasi kriteria pemilihan ketat yang ditetapkan Tabung Haji (TH).Pengarah Operasi Pengelola Jemaah Haji, Mohd Zawawi Bostam mengingatkan syarikat yang berjaya supaya memberi perkhidmatan terbaik dan sentiasa menjaga kebajikan jemaah haji Malaysia.

Beliau berkata semua syarikat yang layak selepas memperoleh lebih 80 markah, selain maklum balas jemaah pada musim haji sebelum ini.

(Pengarah Operasi Pengelola Jemaah Haji, Mohd Zawawi Bostam)

Pasukannya turut memantau daripada sudut perkhidmatan lain seperti sajian makanan, pengurusan pergerakan dan penginapan jemaah."Kita menilai berdasarkan penilaian rekod-rekod kesalahan. Jika kesalahan itu serius untuk memutuskan syarikat itu layak mendapatkan lesen atau tidak, itu bergantung kepada prestasi mereka tahun lepas", katanya.Sekiranya syarikat berkaitan gagal mematuhi kriteria ditetapkan, mereka berdepan tindakan.Pakej haji yang ditawarkan 22 syarikat PJH itu bermula daripada harga RM43,257 sehingga RM250,000 termasuk penginapan di Makkah serta Madinah.Bagi musim haji tahun ini, lebih 8,600 jemaah haji direkodkan menggunakan perkhidmatan pakej haji, dengan 35 peratus daripadanya memilih pakej rahmah bernilai RM50,000 ke bawah.


Kedudukan Malaysia naik ke Tahap 2 Pemerhatian- Laporan JNAS

PUTRAJAYA, 16 Jun- Kedudukan Malaysia dalam Laporan Jabatan Negara Amerika Syarikat (JNAS) mengenai Pemerdagangan Orang 2023 naik ke Tahap 2 Pemerhatian (Tier 2 Watch List), berbanding tahap tiga sebelum ini.Menteri Dalam Negeri Datuk Seri Saifuddin Nasution Ismail berkata  usaha akan diteruskan bagi meningkatkan kedudukan negara ke tahap Tahap Dua.Fokus, tertumpu kepada memenuhi 15 syor penambahbaikan yang dikemuka melalui laporan berkenaan. Penambahbaikan itu boleh dilaksanakan Malaysia bagi tujuan penilaian tahun berikutnya iaitu bermula 1 April 2023 hingga 31 Mac 2024.

(Menteri Dalam Negeri Datuk Seri Saifuddin Nasution)

"Kita pernah terjerumus dalam Tier 3, sebab itu bila kita naik ke Tier 2. Tier 2 itu seperti lesen L, 'watch list'. Jadi untuk perbaiki lagi daripada 'watch list' menjadi Tier 2 biasa, maka dalam laporan malam tadi dia (JNAS) sarankan lagi beberapa perkara penambahbaikan."Jadi dengan berpandukan kepada syor penambahbaikan itu, maka untuk tempoh 1 April tahun ini hingga 31 Mac 2024 Kementerian Dalam Negeri (KDN) dan agensi yang lain perlu tumpukan sedaya mungkin untuk cuba memenuhi saranan 15 perkara itu", katanya dalam sidang media Khas berkaitan JNAS mengenai Pemerdagangan Orang di Putrajaya.Dalam masa sama kerajaan turut menyambut baik peningkatan positif Malaysia yang berjaya dinaiktaraf ke Tahap 2 Pemerhatian dalam Laporan JNAS mengenai Pemerdagangan Orang tahun 2023 yang diumumkan semalam.Ini kerana peningkatan kedudukan ini akan memberi kesan positif ekonomi negara.


38 Ah Long ditahan selepas Ketua Polis P.Pinang terima surat ugutan

GEORGE TOWN, 16 Jun- Seramai 38 pemberi pinjaman wang tidak berlesen atau Ah Long ditahan di Pulau Pinang dan beberapa negeri di utara dalam satu operasi besar-besaran.34 lelaki dan empat wanita itu dikesan menjadi Ah Long sejak 5 Jun lalu.Ketua Polis negeri, Datuk Khaw Kok Chin berkata, operasi tersebut diadakan susulan beliau menerima sepucuk surat berbaur ugutan dan ancaman ekoran ketegasannya dalam isu terbabit."Sejak saya lancarkan operasi sehingga semalam, kita berjaya menangkap 38 suspek berusia 21 hingga 72 tahun," katanya kepada pemberita selepas mengadakan lawatan kerja ke Ibu Pejabat Daerah (IPD) Timur Laut, di sini.Tambah beliau, pihaknya sedang menjalankan siasatan bagi mengesan invididu yang melakukan ugutan tersebut.

(Khaw Kok Chin (tengah) mengadakan lawatan kerja ke IPD Timur Lautdi George Town, Pulau Pinang)


Isu penjualan Kidzania Singapore oleh Khazanah akan dibincang - PM

(Anwar Ibrahim (biru muda) sebelum meninggalkan Masjid Raja HajiFisabilillah, Cyberjaya)

CYBERJAYA, 16 Jun- Satu perbincangan akan diadakan bersama Khazanah Nasional Bhd (Khazanah) susulan penjualan Kidzania Singapore pada harga tidak munasabah.Perdana Menteri, Datuk Seri Anwar Ibrahim berkata, kerajaan akan mengadakan pertemuan bersama Khazanah bagi membincangkan lebih lanjut isu berkenaan.“Yang (perkara) itu saya akan bermesyuarat dengan mereka (Khazanah),” katanya ketika ditemui pemberita selepas selesai menunaikan solat Jumaat di Masjid Raja Haji Fisabilillah, di sini hari ini.Sebelum ini, media melaporkan Khazanah menjual Kidzania Singapore pada harga tidak masuk akal kepada pengendali taman tema, Sim Leisure Group iaitu sejumlah SG$110,000 (RM379,398).Terdahulu, Anwar menyertai lebih 2,000 jemaah menunaikan solat Jumaat di Masjid Raja Haji Fisabilillah, di sini.Anwar yang lengkap berbaju Melayu warna biru muda mendengar khutbah bertajuk ‘Ibadah Korban Simbol Ketaatan Kepada Allah’ yang disampaikan Imam 1, Masjid Raja Haji Sabilillah, Ustaz Muhammad Ali Mohd Yunus.Sebelum itu, Anwar singgah di makan tengah hari di Medan Selera Sports Arena di sini dan beramah mesra dengan orang ramai serta peniaga di medan berkenaan.

(Anwar Ibrahim (biru muda) beramah mesra dengan orang ramaidi Medan Selera Sports Arena, Cyberjaya)


22 syarikat diberi lesen Pengelola Jemaah Haji

MAKKAH, 16 Jun-Hanya 22 agensi pelancongan berjaya mendapat lesen Pengelola Jemaah Haji (PJH) musim ini, selepas masing-masing melepasi kriteria ditetapkan Tabung Haji (TH).Pengarah Operasi Pengelola Jemaah Haji, Mohd Zawawi Bostam berkata, syarikat yang layak memperoleh lebih 80 markah selain maklum balas jemaah pada musim haji sebelum ini.Pasukannya turut memantau aspek perkhidmatan lain seperti sajian makanan, pengurusan pergerakan dan penginapan jemaah."Kita menilai berdasarkan penilaian rekod-rekod kesalahan."Jika kesalahan itu serius, maka kelayakan syarikat sama ada mendapat lesen berkenaan itu bergantung kepada prestasi mereka tahun lepas", katanya kepada pemberita di sini.Sekiranya syarikat berkaitan gagal patuhi kriteria ditetapkan, mereka berdepan amaran lisan atau bertulis dan boleh didenda.Pakej haji yang ditawarkan 22 syarikat PJH itu bermula daripada RM43,257 sehingga RM250,000 termasuk penginapan di Mekah serta Madinah.Bagi musim haji tahun ini, lebih 8,600 jemaah haji direkod menggunakan perkhidmatan pakej haji, dengan 35 peratus daripadanya memilih pakej rahmah bernilai RM50,000 ke bawah.


PAR diperkenal, elak  pelanggan tertipu manipulasi orang tengah - PUSPAKOM

SHAH ALAM, 16 Jun - Puspakom Sdn Bhd (PUSPAKOM) memperkenalkan program Wakil Pelanggan Yang Diluluskan oleh PUSPAKOM (PAR) bagi mengatasi masalah manipulasi caj perkhidmatan yang dikenakan oleh segolongan orang tengah.PUSPAKOM memaklumkan lazimnya ramai pelanggan menggunakan khidmat `runner' atau orang tengah bagi urusan pemeriksaan kenderaan di pusat pemeriksaan namun ada segolongan daripada mereka yang memanipulasi, mengenakan caj perkhidmatan yang tinggi dan memberi maklumat palsu kepada pelanggan.

"Pelanggan kemudian membuat aduan bahawa PUSPAKOM tidak telus dan ini telah memberi persepsi buruk terhadap imej PUSPAKOM," menurut PUSPAKOM menerusi kenyataan.Justeru, melalui sistem PAR yang diperkenalkan, PUSPAKOM turut memaklumkan saringan latar belakang orang tengah atau 'runner' akan dijalankan dengan kerjasama pihak berkuasa.PUSPAKOM menjelaskan semua pelanggan yang ingin menggunakan khidmat orang tengah digalakkan untuk mendapatkan khidmat PAR melalui senarai PAR menerusi laman web www.puspakom.com.my.Bagaimanapun, Puspakom masih mengalu-alukan orang ramai untuk hadir sendiri ke pusat pemeriksaan dan inisiatif itu tidak berniat untuk menafikan hak pelanggan untuk hadir sendiri ke pusat berkenaan.


Barangan bersubsidi hanya untuk rakyat Malaysia

JOHOR BAHRU, 16 Jun - Satu mekanisme terbaik akan dirangka bagi memastikan barangan bersubsidi di semua bazar rakyat atau Pasar Tani di Johor, hanya dijual kepada penduduk tempatan dan rakyat di negara ini.Kerajaan Johor akan mengadakan perbincangan bersama-sama Lembaga Pemasaran Pertanian Persekutuan (FAMA) berhubung inisiatif itu, sebagai langkah untuk membezakan pembelian rakyat tempatan dan warga asing yang turut berbelanja di bazar.Exco Belia, Sukan, Pembangunan Usahawan, Koperasi dan Sumber Manusia, Mohd Hairi Mad Shah, berkata antara yang dicadang adalah pembelian tanpa tunai di semua Bazar Rakyat Agro Johor (BRAJ) dalam masa terdekat.  "Sekarang ini kita guna kaedah tanpa tunai dan mungkin daripada tanpa tunai itu, rakyat negara Malaysia atau Johor mempunyai satu identiti pengenalan diri tersendiri, jadi Insya-Allah dengan adanya Johor Digital, saya percaya memgambil masa untuk proses ini, saya menyerulah kepada rakyat Malaysia jangan sia-siakan subsidi yang disediakan," Mohd Hairi bercakap kepada media selepas tinjuan Bazar Rakyat Agro Johor dan Jualan Agro Madani di Pasar Tani Datin Halimah, di sini.

Kerajaan negeri turut memperuntukan RM1.5 juta bagi pelaksanaan Program Jualan BRAJ di 115 lokasi di negeri ini.Sejak Februari lalu hingga semalam, BRAJ mencatat nilai jualan sebanyak RM2.49 juta dengan memanfaat lebih 31,000 penduduk setempat.


Salam Baitullah kembali menemui penonton

KUALA LUMPUR, 16 Jun - Rancangan terbitan RTM Salam Baitullah kembali bersiaran pada musim haji tahun ini, bermula esok.Bersiaran secara langsung di saluran TV1, Berita RTM, saluran MyTV 123 dan RTMKlik, program 15 episod itu, bertemakan 'Penyucian Jiwa, Kemuncak Ibadah'.Salam Baitullah edisi ke-15 ini menjanjikan kelainan dengan liputan serta maklumat terkini suasana di Tanah Suci Mekah.Lebih menarik, ia turut bersiaran secara langsung di platform Youtube dan Tik Tok, setiap hari pukul 8.20 malam.Ketua Pengarah Penyiaran, Suhaimi Sulaiman yakin, program tahunan RTM itu terus menjadi santapan minda pada bulan Zulhijjah, setelah lebih satu dekad menemui penonton.Lebih membanggakan, Salam Baitullah turut ditonton warga negara luar termasuk Brunei, Singapura serta Kepulauan Riau Indonesia.

(Ketua Pengarah Penyiaran, Suhaimi Sulaiman bersama-samabarisan penaja, tenaga penerbitan, penceramah dan pengacara Salam Baitullah)

Salam Baitullah menampilkan panel pendakwah terkemuka negara yang dikendalikan pengacara Ustaz Hariz Ismail (PURiz) dan Ustaz Fakrul Razi (UNIC), serta Yatt Hamzah bagi segmen Media Sosial di Youtube dan Tik Tok.

Penonton setia program ini juga berpeluang memenangi hadiah menarik dalam kuiz terkumpul dan harian.


Dua blok rumah pekerja musnah terbakar

BETONG, 16 Jun-Dua blok rumah pekerja di Simpang Spaoh, Jalan Pan Borneo di Betong musnah dalam kebakaran lewat petang semalam.Jabatan Bomba dan Penyelamat Sarawak dalam satu kenyataan memaklumkan panggilan kecemasan mengenai kejadian diterima pukul 6.00 petang dan anggota dari Balai Bomba dan Penyelamat Betong diarah ke lokasi.Setiba di tempat kejadian, rumah struktur tidak kekal itu telah musnah sepenuhnya dan kebakaran berjaya dipadam sepenuhnya kira-kira pukul 7.15 malam.Tiada kemalangan jiwa dilaporkan dan punca kebakaran masih disiasat.


MB Johor ucap terima kasih atas keprihatinan KKM

JOHOR BHARU, 16 Jun-Kerajaan Negeri Johor menzahirkan ucapan penghargaan kepada kerajaan Persekutuan terutama Kementerian Kesihatan atas keprihatinan mengatasi isu kekurangan tenaga kerja di hospital awam di Johor. Menteri Besar Johor, Datuk Onn Hafiz Ghazi berkata pembukaan semula dua wad di Hospital Sultan Ibrahim (HSI) dan penambahan 33 orang jururawat dilihat mampu menyegerakan rawatan kepada pesakit serta meringankan beban staf yang sedia ada. Tambahnya Onn, pihaknya akan mengadakan perbincangan lanjut berkaitan cadangan pembinaan Hospital Sultanah Aminah 2 semasa lawatan Menteri Kesihatan, Dr. Zaliha Mustafa ke Johor pada Ahad depan."Berkaitan pembinaan Hospital Sultanah Aminah 2 (HSA 2) yang sangat diperlukan, kita mengharapkan perkara ini dapat diselesaikan segera kerana Johor menerima pesakit bukan sahaja dari dalam bahkan seluruh negara", katanya selepas melawat HSI bersama Pengerusi Jawatankuasa Kesihatan dan Perpaduan negeri, Ling Tian Soon.


Makan seimbang dan senaman bantu kesihatan

BAYAN LEPAS, 16 Jun-Masyarakat perlu mengamalkan gaya hidup sihat, khususnya dalam pengambilan makanan agar tidak menjejaskan kesihatan pada masa depan.Presiden Persatuan Ortopedik Malaysia, Prof Dr Tunku Kamarul Zaman Tunku Zainal Abidin berkata pola pemakanan rakyat Malaysia berubah secara drastik selepas pasca Perintah Kawalan Pergerakan (PKP).Menurutnya, sesetengah rakyat Malaysia tidak lagi mengamalkan gaya hidup sihat dengan melakukan senaman."Kalau lebih makan kurang bersenam akan menyebabkan masalah sendi dan ortopedik."Kalau boleh makan biarlah berpada-pada. Tidak mengikut nafsu", katanya kepada pemberita selepas merasmikan Mesyuarat Agung Tahunan ke-52 Persatuan Ortopedik Malaysia di Bayan Baru.Hadir sama dalam majlis itu ialah Prof Tengku Muzaffar, Presiden baru Persatuan Ortopedik dan Ashwin Gunasekeran,Ketua Pegawai Eksekutif  Penang Convention and Exhibition Bureau (PCEB).Justeru, beliau berharap agar rakyat Malaysia memberi penekanan khusus kepada aktiviti senaman secara fizikal dan mengurangkan pengambilan makanan yang tidak sihat.

(Presiden Persatuan Ortopedik Malaysia, Prof Dr Tunku Kamarul Zaman Tunku Zainal Abidin)


SJKT Masai cipta Malaysia Book of Records

MASAI, 16 Jun - Sekolah Jenis Kebangsaan Tamil (SJKT) Masai berjaya melakar sejarah dan menempa nama dalam Malaysia Book of Records (MBOR) menerusi persembahan berterusan selama 12 jam, bermula pukul 7.30 pagi hingga 7.30 malam.Persembahan bertemakan Sejarah Malaysia disertai oleh 665 warga SJKT Masai yang terdiri daripada 598 murid, guru-guru, anggota kumpulan pelaksana serta ahli Persatuan Ibu Bapa dan Guru (PIBG).Guru Besar, Vijayan Madhavannair berkata, beliau sangat bangga kerana buat pertama kalinya menerima pencapaian tersebut sekali gus dapat menunaikan hasratnya sebelum bersara."Saya rasa bangga, anak murid kita dari umur lima tahun hingga 12 tahun serta murid berkeperluan khas juga melibatkan diri untuk capai sasaran ini. Saya berhasrat sebelum saya pencen saya mahu lihar anak murid saya beramai-ramai melibatkan diri dalam satu aktiviti dan dapat pengiktirafan,"kata Vijayan, di sini.

Jelasnya, murid-murid dan guru-guru memberi komitmen penuh dalam menjayakan persembahan tersebut. Penasihat The MBOR, Siti Nurhanim Mohd Noh berkata penilaian MBOR mengambil kira berdasarkan jumlah masa yang ditetapkan dan penyusunan jalan cerita tanpa henti.  "Sebenarnya rekod ini kita tidak ada lagi rekod sebelum ini, jadi apabila SJKT Masai mohon untuk buat rekod ini dan berjaya dapatkan rekod ini, jadi ini merupakan rekod pertama dan sebenarnya merupakan rekod pembuka untuk semua rakyat Malaysia," kata Siti Nurhanim.Beliau ditemui pada Majlis Penyampaian Sijil Malaysia Book of  Record di SJKT Masai, Johor.


Sultan Kedah berkenan berangkat ke Majlis bacaan Yasin, doa selamat

(Sultan Kedah berkenan beramah mesra bersama para tetamu yang hadir di Masjid Zahir/BERNAMA)

ALOR SETAR, 15 Jun- Sultan Kedah Sultan Sallehuddin Sultan Badlishah berkenan berangkat ke Majlis Bacaan Yasin dan Doa Selamat sempena sambutan Ulang Tahun Hari Keputeraan baginda yang ke-81.Majlis diadakan di Masjid Zahir, Alor Setar, petang tadi.Turut berangkat, Raja Muda Kedah, Tunku Sarafudin Badlishah ibni Sultan Sallehuddin dan Tunku Mahkota Kedah, Tunku Shazuddin Badlishah ibni Sultan Sallehuddin.

(Sultan Kedah bersama para jemaah membaca Surah Yasin pada Majlis Bacaan Yasin dan Doa Selamat sempena Sambutan Ulang Tahun Hari Keputeraan Baginda ke-81 di Masjid Zahir/BERNAMA)

Hadir sama, Menteri Besar Kedah, Datuk Seri Muhammad Sanusi Md Nor, Setiausaha Kerajaan Negeri Kedah, Datuk Norizan Khazali dan Mufti Negeri Kedah, Datuk Paduka Syeikh Fadzil Haji Awang.Majlis bermula dengan solat Magrib berjemaah yang dipimpin oleh Imam Besar Masjid Zahir,  Syeikh Mohd Naim Ahmad diikuti bacaan Yasin dan solat Isya' berjemaah.Al Aminul Karim Sultan Sallehuddin bersama Raja Muda Kedah dan Tunku Mahkota Kedah kemudian berangkat pulang meninggalkan majlis.


Nahas Ducati: Rakaman CCTV diserahkan kepada polis - PROLINTAS

KUALA LUMPUR, 15 Jun- Rakaman kamera litar tertutup (CCTV) penunggang motosikal berkuasa tinggi yang maut selepas terjatuh dari jejambat semalam, selepas mengelak sebuah motosikal melawan arus, sudah diserahkan kepada polis.Pegawai Eksekutif Kumpulan Projek Lintasan Kota Holdings Sdn Bhd (PROLINTAS), Datuk Mohammad Azlan Abdullah, berkata rakaman itu diserahkan bagi membantu siasatan pihak berkuasa."Kejadian semalam amat dikesali. Kami telah menyerahkan segala bukti (rakaman) yang ada sepanjang Lebuhraya SUKE kepada polis untuk menjalankan siasatan," katanya dalam sidang media selepas majlis perasmian Lebuhraya Lebuhraya Bertingkat Sungai Besi–Ulu Kelang (SUKE) fasa dua di Plaza Tol Alam Damai, di sini.Tambahnya, PROLINTAS akan mengambil inisiatif meletakkan papan tanda amaran larangan melawan arus untuk memberi kesedaran kepada pengguna lebuh raya berkenaan.Berhubung aspek teknikal pembinaan Lebuhraya SUKE, Mohammad Azlan menjelaskan SUKE dibina mengikut spesifikasi yang tinggi dan mengikut standard global. Semalam, seorang penunggang motorsikal berkuasa tinggi jenis Ducati maut selepas terjatuh dari jejambat Lebuhraya SUKE berhampiran Ulu Kelang dalam kejadian pukul 1.05 tengah hari.Mangsa yang cedera parah meninggal dunia di lokasi kejadian.

(Mangsa maut terjatuh dari jejambat Lebuhraya SUKE selepas mengelakmotosikal melawan arus)


Selangor Mobiliti tingkat kebolehcapaian pengangkutan awam - Amirudin

SHAH ALAM, 15 Jun- Selangor Mobiliti bakal diperluas ke lapan zon bermula September bagi meningkatkan kebolehcapaian pengangkutan awam di negeri itu. Menurut Menteri Besar Selangor, Datuk Seri Amirudin Shari, zon terbabit kini sedang dikenal pasti dengan memberi fokus kawasan padat selain permintaan terhadap laluan yang sempit."Kita akan kenal pasti zon berkenaan tetapi tunggu masa sesuai. Kita perlukan dua hingga tiga bulan sebab ia turut menggunakan aplikasi dan perlukan masa untuk keserasian. Jika maklum balas dan permintaan baik, saya percaya ia boleh dibesarkan ke zon lain,"katanya kepada pemberita selepas merasmikan Forum Selangor Mobiliti di Pusat Konvensyen Majlis Bandaraya Shah Alam (MBSA) di sini.Tambahnya, setakat ini inisiatif berkenaan telah mula dilaksanakan di Gombak, Selayang dan Puchong.Katanya, selain menumpukan mod pengangkutan, inisiatif itu turut melibatkan infrastuktur lain seperti hentian bas, mikromobiliti dan e-skuter.


Palestin merdeka, Malaysia bersolidariti bersama rakyat Palestin

PUTRAJAYA, 15 Jun- Malaysia mengulangi komitmen dan solidariti terhadap rakyat Palestin bagi mendapatkan kemerdekaan daripada pendudukan haram Israel.

Perkara tersebut ditegaskan Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar, ketika menerima kunjungan Imam Masjid Al-Aqsa, Syeikh Dr Ekrima Sabri di pejabatnya petang tadi.

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar)

"Kita kerap mengeluarkan kenyataan yang tegas agar kerajaan rejim Zionis Yahudi di Israel untuk tidak menzalimi dan menceroboh, khususnya Masjidil Aqsa, perbincangan-perbincangan pun kerap dilakukan dan alhamdulillah pada petang ini kita dikunjungi oleh Syeikh Dr Ekrima Sobri untuk kita tahu lebih mendalam kedudukan sebenar yang berlaku di Palestin itu sendiri", katanya.Dalam pertemuan lebih kurang setengah jam itu, Syeikh Dr Ekrima Sabri yang juga Mantan Mufti Jerusalem turut menyampaikan rasa terima kasih kepada kerajaan Malaysia atas sokongan dan solidariti yang berterusan terhadap rakyat Palestin sejak sekian lama.Turut sama dalam kunjungan hormat tersebut adalah wakil NGO, Malaysian Research and Education Foundation (MyREF). Kehadiran Syeikh Dr Ekrima ke Malaysia adalah sebagai tetamu khas dalam forum World Palestine Congress 2023 yang akan berlangsung secara maya pada 17-18 Jun 2023 anjuran MyREF.


Ketua jabatan perlu kerap turun ke lapangan - KSN

(Foto Tan Sri Dato' Seri Mohd Zuki Ali, Ketua Setiausaha Negara)

PUTRAJAYA, 15 Jun- Ketua jabatan dan agensi perlu kerap turun ke lapangan sebagai usaha membaiki defisit kepercayaan antara kerajaan dan penjawat awam.Ini penting bagi memastikan pelaksanaan dasar kerajaan dapat difahami dan dilaksana semua kakitangan.Jelas Ketua Setiausaha Negara (KSN), Tan Sri Mohd. Zuki Ali, pemimpin organisasi perlu memastikan visi yang digalas dapat dihayati bersama ke arah perkhidmatan yang lebih efisien."Ketua-ketua yang ada ini walaupun dia tegas, keras ke apa perlu kerap turun ke bawah dan jangan harap hanya orang di bawah sahaja untuk melaksanakan tugas. Ia adalah untuk memberikan perkhidmatan terbaik kepada rakyat dan menjayakan organisasi masing-masing," katanya kepada pemberita dalam program Bual Bicara Bersama KSN yang dikendalikan Pengerusi Lembaga Pengarah Universiti Utara Malaysia (UUM), Tan Seri Dr Mohd Shukor Mahfar sempena Majlis Ulang Tahun ke-20 Program Sarjana Pengurusan Awam UUM. Tambah Mohd Zuki, penjawat awam antara individu yang paling cepat bertindak dan melaksanakan tanggungjawab seperti biasa biarpun kerajaan bertukar kerana ia merupakan kesetiaan kepada kerajaan.Antara amalan terbaik yang perlu diikuti setiap penjawat awam adalah sentiasa bersedia dan kekal tenang dalam setiap situasi kerana tertakluk kepada prosedur dan peraturan sedia ada.


Johor catat pelaburan komited RM10.6 bilion suku pertama

ISKANDAR PUTERI, 15 Jun- Kerajaan Johor mencatatkan pelaburan komited sebanyak RM10.6 bilion pada suku pertama tahun ini iaitu peningkatan 221% berbanding tempoh sama tahun lalu.Exco Pelaburan, Perdagangan dan Hal Ehwal Pengguna Johor, Lee Ting Han berkata, pelaburan itu meningkat RM7.3 bilion berbanding RM3.3 bilion pada 2022.Daripada jumlah itu, pelaburan komited RM1.80 bilion diluluskan bagi 58 projek sektor pembuatan dengan jangkaan menjana sebanyak 3,013 peluang pekerjaan.Sementara itu, RM8.76 bilion diluluskan untuk 147 projek sektor perkhidmatan yang mampu menjana sejumlah 298 peluang pekerjaan."Pelaburan langsung asing (FDI) menyumbang RM1.35 bilion atau 75%, manakala pelaburan langsung domestik mencatatkan RM450 juta atau 25% bagi sektor pembuatan"Sub-sektor elektrikal dan elektronik menerima pelaburan tertinggi iaitu RM1.12 bilion, diikuti produk logam fabrikasi RM185 juta serta kimia dan produk kimia RM90 juta.“Sektor pembuatan (yang) dibahagikan kepada 12 sub-sektor menyaksikan sub-sektor elektrik dan elektronik menerima pelaburan yang tertinggi sebanyak RM1.12 bilion; diikuti produk logam fabrikasi (RM185 juta); kimia dan produk kimia (RM90 juta); kertas, percetakan dan penerbitan (RM76 juta) dan pembuatan makanan (RM73 juta) dan seterusnya,” katanya pada Mesyuarat Kedua Penggal Persidangan Kedua DUN Johor ke-15 di Bangunan Sultan Ismail, Kota Iskandar di sini.Bagi sektor perkhidmatan, projek yang mencapai status Malaysia Digital menerima nilai pelaburan yang tertinggi iaitu RM5.85 bilion, diikuti informasi dan komunikasi (RM1.61 bilion); hartanah (RM911 juta); utiliti (RM284 juta); perdagangan pengedaran (RM56 juta) dan lain-lain lagi.


Kelulusan awal RM1.7 bilion, selesai masalah air Kelantan

GUA MUSANG, 15 Jun- Kerajaan Kelantan dijangka menerima peruntukan awal berjumlah RM1.7 bilion daripada kerajaan Persekutuan bagi menyelesaikan masalah bekalan air yang dihadapi di negeri itu sejak berpuluh tahun lalu.Timbalan Menteri Besar, Datuk Mohd. Amar Nik Abdullah berkata sebelum ini kerajaan Kelantan telah memohon peruntukan daripada Perdana Menteri, Datuk Seri Anwar Ibrahim.Menurutnya, hasil pertemuan dengan Perdana Menteri, satu jawatankuasa khusus ditubuhkan oleh Kementerian Kewangan dan kerajaan negeri Kelantan.

(Timbalan Menteri Besar, Datuk Mohd. Amar Nik Abdullah)

“Alhamdulillah dua hari lepas jawatankuasa ini sudah bermesyuarat. Setakat ini kelulusan awalnya kalau saya boleh maklum, ialah sebanyak RM1.7 bilion yang akan diterima.“Sebelum ini kita minta sebanyak RM8 bilion tetapi Perdana Menteri kata perlu diperhalus. Insya-Allah kalau ini diluluskan kita akan dapat RM1.7 bilion pada peringkat awal," katanya kepada media selepas Program Penyerahan Hak Milik Tanah Jajahan Gua Musang, di Felda Chiku 2 di sini.Sebelum ini Anwar berkata permohonan awal Kelantan berjumlah RM8 bilion ditolak kerana kerajaan perlu meneliti secara tepat keperluan sebenar dan ada syarat-syarat yang perlu dipenuhi sebelum perbelanjaan itu dibenarkan.Menurutnya, usaha mengatasi masalah bekalan air perlu mempunyai langkah awal dan kerajaan sedia memperuntukkan dana bagi projek jangka sederhana dan panjang.


Pelan Perak Sejahtera 2030 bawa pulangan RM6.6 bilion

IPOH, 15 Jun- Sebanyak 294 projek membabitkan pelaburan sebanyak RM6.6 bilion berjaya direkodkan selepas setahun Pelan Perak Sejahtera 2030 dilaksanakan.   Menteri Besar Perak, Datuk Seri Saarani Mohamad berkata ia sekaligus menyaksikan pelan itu berada pada landasan betul dalam memacu kejayaan kepada negeri tersebut.Dalam tempoh setahun, Perak menerima banyak pelaburan berimpak tinggi, termasuk Projek Lembah Teknologi Tinggi Automotif (AHTV) di Tanjung Malim, pembinaan kilang elektronik XP Power di Seri Iskandar dan pembinaan kilang memproses mineral di Silver Valley Technology Park. Jelasnya lagi, selain ekonomi, dua sasaran lain yang turut diberi tumpuan menerusi pelan tersebut adalah aspek sosial dan politik. "Kita berada pada landasan yang betul dimana semua Jawatankuasa Pemandu dan Jawatankuasa Pelaksana kita bermesyuarat serta memantau program yang dijalankan sama ada jabatan kerajaan, Syarikat Berkaitan Kerajaan (GLC) atau Badan Bukan Kerajaan (NGO). Kita hendak memastikan semua itu berada pada landasan betul menuju kepada pencapaian lima perkara iaitu sekuriti makanan, peluang pekerjaan, rumah, kesihatan dan juga peluang pendidikan serta pembangunan belia," katanya kepada pemberita pada Majlis Setahun Perjalanan Perak Sejahtera 2030 di sini.Tambah Saarani lagi, dua jawatankuasa iaitu Jawatankuasa Pemandu dan Jawatankuasa Kerja turut diwujudkan bagi menjayakan 18 program 'flagship' yang digariskan dalam Pelan Perak Sejahtera 2030.

(Jelasnya lagi, selain ekonomi, dua sasaran lain yang turut diberi tumpuan menerusi pelan tersebut adalah aspek sosial dan politik )


Perubahan fi perubatan tidak akan dilaksanakan sewenang-wenangnya- Dr Zaliha

KUALA LUMPUR, 15 Jun- Sebarang perubahan struktur fi perkhidmatan kesihatan awam tidak akan dilaksanakan sewenang-wenangnya atau dalam tempoh segera.Menteri Kesihatan Dr Zaliha Mustafa berkata perubahan struktur fi itu akan diteliti secara rapi dan telus dengan analisis wajar dan mengambil kira pandangan serta libat urus semua pihak berkepentingan terlebih dahulu.Menurutnya perkara penting bagi kerajaan ketika ini adalah memastikan rakyat terutamanya golongan tidak berkemampuan dan rentan tidak akan terkesan serta akses kepada perkhidmatan kesihatan dan akan terus dapat dinikmati. “Pada masa ini, kadar yang dikenakan di sektor awam sangat minimum seperti yang kita tahu kerana kerajaan memberikan banyak subsisdi dan fi yang dikenakan adalah sama kepada semua pesakit.Malah KKM (Kementerian Kesihatan) juga tidak mempunyai mekanisme untuk mengumpul lebihan fi walaupun ada pesakit yang sanggup untuk membayar lebih kerana mereka hargai perkhidmatan kesihatan komprehensif yang diterima,” katanya ketika menggulung perbahasan Kertas Putih Kesihatan pada persidangan Dewan Rakyat, di sini hari ini.

Kertas Putih Kesihatan itu kemudiannya diluluskan Dewan Rakyat, selepas hampir lebih tiga jam dibahas tanpa henti oleh 30 Ahli Parlimen mewakili pelbagai parti politik daripada pihak kerajaan dan blok pembangkang.Pada sesi perbahasan, rata-rata Ahli Parlimen membangkitkan isu cadangan semakan semula struktur fi semasa di fasiliti penjagaan kesihatan awam yang dikhuatiri menjejaskan rakyat khususnya golongan yang tidak berkemampuan.Tan Sri Muhyiddin Yassin (PN-Pagoh) dalam perbahasannya meminta supaya cadangan untuk menaikkan kadar bayaran rawatan di kemudahan kesihatan awam ditangguhkan dan diteliti semula.Katanya bayaran perkhidmatan itu akan menambahkan beban rakyat yang pada masa ini terpaksa berdepan dengan kenaikan harga barangan keperluan harian, kadar inflasi dan Kadar Dasar Semalaman (OPR).Senada dengannya, Hassan Abdul Karim (PH-Pasir Gudang) berpendapat kadar bayaran perkhidmatan hospital kerajaan yang selama ini tidak pernah dinaikkan, wajar dikekalkan bagi membantu rakyat.Selain itu, Dr Zaliha berkata selaras dengan tonggak ketiga Kertas Putih Kesihatan iaitu memastikan pembiayaan kesihatan yang mampan dan saksama, kerajaan akan berusaha mengembleng pelbagai sumber pembiayaan kesihatan agar ia lebih efisien dan berkesan.Terdahulu, Dr Zaliha ketika membentangkan dokumen itu berkata ia menggariskan status semasa, jurang dan kekangan yang dihadapi sistem kesihatan negara dan penyelesaian bersifat struktural dan sistemik merangkumi reformasi penyampaian perkhidmatan, pembiayaan dan tadbir urus secara berfasa dalam tempoh 15 tahun.Kertas Putih Kesihatan turut memperincikan langkah reformasi sistem kesihatan yang teliti merangkumi fasa jangka pendek iaitu tahun pertama bermula pada 2024, jangka sederhana mulai 2029 dan jangka panjang dari 2034 hingga 2039.- BERNAMA


Kerajaan Madani fokus kemaslahatan masyarakat India

KUALA LUMPUR, 15 Jun- Perdana Menteri, Datuk Seri Anwar Ibrahim berhasrat menokhtahkan kemiskinan tegar di negara ini termasuk dalam kalangan masyarakat India.Timbalan Menteri Pembangunan Usahawan dan Koperasi, K.Saraswathy berkata perkara itu disuarakan Anwar semasa Perbincangan Bersama Perdana Menteri dan Ahli-Ahli Parlimen Komuniti India Kerajaan Perpaduan."Hasrat dibawa itu mengambil kira kedudukan masyarakat India yang disifatkan antara kaum termiskin di Semenanjung."Dalam usaha kerajaan menoktahkan kemiskinan tegar, kaum India harus diberi tumpuan supaya hasrat Kerajaan Madani untuk memberi peluang saksama kepada semua pihak mengikut kedudukan mereka akan tercapai."Ini adalah mesej daripada perdana menteri bahawa tiada siapa harus terpencil atau dipinggirkan dalam arus pembangunan negara ini," katanya kepada pemberita di sini.Tambahnya, perdana menteri memberitahu telah membuat kajian mengenai hala tuju masyarakat India di negara ini.Perdana menteri juga telah mendengar pandangan pemimpin India membabitkan pelbagai perkara.Ini termasuk membincangkan isu berkaitan pendidikan, kemiskinan, kewarganegaraan dan Pelan Tindakan Masyarakat India.


Kadar kebolehpasaran lepasan TVET MARA hampir 100 peratus

(Datuk Dr. Asyraf Wajdi Dusuki berucap pada Persidangan ICAAMGS 2023 di Putrajaya/BERNAMA)

PUTRAJAYA, 15 Jun- Kadar kebolehpasaran lepasan program Latihan Teknikal dan Vokasional (TVET) di bawah kendalian Majlis Amanah Rakyat, MARA mencecah hampir 100 peratus.Ini khususnya dalam bidang aeroangkasa yang ditawar Institut Teknologi Penerbangan Malaysia.Pengerusi MARA Datuk Dr Asyraf Wajdi Dusuki berkata ketika ini lebih 1,800 penuntut bidang aeroangkasa mengikuti program TVET berkemahiran tinggi di institut berkenaan.

(Pengerusi MARA Datuk Dr Asyraf Wajdi Dusuki)

"Setakat ini kebolehpasaran boleh dikatakan hampir 100 peratus kerana Institut Teknologi Penerbangan Malaysia Universiti Kuala Lumpur (UniKL MIAT) ini tidak hanya menfokuskan kepada teori tetapi ia bekerjasama terus kepada sembilan buah syarikat-syarikat besar yang terlibat dalam industri ini. Kita ada kilang pembelajaran di Subang juga. Ia mewujudkan ekosistem pembelajaran supaya pelajar-pelajar ini bukan sahaja terdedah dengan ilmu tetapi teori, juga budaya etika dalam suasana aeroangkasa sebenar", katanya.Beliau turut menggalakkan pelajar lepasan SPM dan STPM agar tidak hanya menfokuskan bidang pengajian konvensional seperti kejuruteraan dan perakaunan, sebaliknya perlu berani menceburkan diri dalam bidang seperti aeroangkasa. Beliau berkata demikian dalam sidang media selepas menyempurnakan Persidangan Antarabangsa Aeroangkasa, Pengurusan Penerbangan dan Rantaian Bekalan Global 2023 (ICAAMGS 2023) di Putrajaya.


Kesesakan sempadan, langkah penyelesaian konsisten diambil

JOHOR BAHRU, 15 Jun- Penyelesaian masalah kesesakan sempadan Malaysia dan Singapura diselesaikan secara konsisten.

Menteri Besar Johor, Datuk Onn Hafiz Ghazi mengambil inisiatif turun padang sebanyak 60 kali di Kompleks Kastam, Imigresen dan Kuarantin (CIQ), Bangunan Sultan Iskandar (BSI) dan 14 kali di Kompleks Sultan Abu Bakar (KSAB).

(Menteri Besar Johor, Datuk Onn Hafiz Ghazi)

"Menaik taraf keperluan pejabat dan bilik rehat staf Imigresen, melakukan kerja-kerja tambahan dan pengubahsuaian awning di laluan, motosikal CIQ BSI, menaik taraf peralatan dan kelengkapan pegawai Imigresen, pemasangan penghawa dingin mudah alih/penyejuk udara untuk keselesaan pegawai Imigresen", katanya semasa Persidangan Kedua Dewan Negeri Johor, yang turut dihadiri wakil agensi berkaitan yang bertugas di CIQ.Isu kesesakan sempadan, telah memberi kesan kepada 1.2 juta penduduk, iaitu 30 peratus daripada jumlah keseluruhan rakyat Johor.Dianggarkan 300,000 rakyat Malaysia menggunakan kedua-dua laluan itu setiap hari.


PATUH bantu jemaah haji Malaysia

MAKKAH, 15 Jun- Kehadiran Pembantu Petugas Haji (PATUH) sepanjang musim haji banyak membantu jemaah dari Malaysia khususnya melibatkan urusan ibadah dan kegiatan harian.PATUH merupakan rakyat Malaysia yang dilahirkan di Arab Saudi dan berupaya berkomunikasi dalam bahasa Melayu.Lebih unik, ada yang fasih dalam dialek negeri tertentu termasuk dialek utara.Salah seorang ahlinya, Hamadah Abdul Ghani berkata keupayaanya fasih dalam penggunaan loghat Kedah memudahkan beliau untuk rapat dengan jemaah haji.Kebanyakan ahli PATUH yang berpengalaman mampu berbahasa Melayu dengan baik, manakala kumpulan muda masih lagi dalam proses melancarkan penggunaan bahasa tersebut kerana kriteria utama menjadi PATUH adalah kemampuan berbahasa Melayu secara asas."Kita sedia berkhidmat untuk jemaah. Kita (PATUH) jika boleh berbahasa Melayu sangat mudah untuk menolong jemaah. Jika kawan-kawan boleh berbahasa Melayu sangat mudah untuk mendapat pekerjaan," katanya kepada pemberita di sini.Hamadah telah berkhidmat bersama Tabung Haji (TH) selama 25 tahun dan dilahirkan di Makkah selepas ibu bapanya yang berasal dari Kedah berhijrah ke Tanah Suci.Selain Hamadah, seorang lagi anak tempatan Makkah, Anuar Ismail juga gembira dapat membantu jemaah Malaysia semasa musim haji."Saya berkhidmat di Unit Khidmat Pelanggan. Kemampuan fasih berbahasa Melayu memudahkan komunikasi antara jemaah dan petugas," katanya.Lebih 400 petugas PATUH dilantik bagi membantu petugas TH tahun ini.

(Lebih 400 petugas PATUH dilantik bagi membantu petugas TH tahun ini)


Anggota Polis Marin didakwa terima rasuah RM2,530

(Che Ani Ramli, 56, mengaku tidak bersalah atas 21 pertuduhan menerima rasuah)

BUTTERWORTH, 15 Jun- Seorang anggota Polis Marin mengaku tidak bersalah di Mahkamah Sesyen di sini atas 21 pertuduhan menerima rasuah antara tahun 2016 hingga 2019.Tertuduh, Che Ani Ramli, 56, membuat pengakuan itu selepas pertuduhan dibacakan terhadapnya di hadapan Hakim Zulhazmi Abdullah.Mengikut pertuduhan, dia yang bertugas di Gerakan Polis Marin Batu Uban didakwa menerima suapan daripada Tan Hun Heng yang mana tertuduh mempunyai hubungan dengan kerja rasmi penguatkuasaan di bawah Akta Perikanan 1985.Dia didakwa menerima suapan menerusi akaun bank membabitkan 21 transaksi bernilai antara RM100 hingga RM200 dengan jumlah keseluruhan kira-kira RM2,530.Tertuduh didakwa melakukan kesalahan itu ketika berpangkat Koperal dan Sarjan antara Mei 2016 hingga Jun 2019.Kes dikendalikan Timbalan Pendakwa Raya Noor Azura Zulkiflee dan Irwan Syafiq Nor Ridzuan, manakala tertuduh tidak diwakili peguam.Mahkamah membenarkan tertuduh diikat jamin sebanyak RM8,000 berserta seorang penjamin dan perlu melapor diri di pejabat Suruhanjaya Pencegahan Rasuah Malaysia (SPRM) berdekatan setiap bulan serta menyerahkan dokumen perjalanan.Hakim kemudian menetapkan 1 Ogos depan sebagai tarikh sebutan semula kes.

(Che Ani Ramli, 56, diiringi anggota SPRM diperkaranganMahkamah Sesyen Butterworth)


Kelvin berjaya diberkas, Bony masih lolos - Polis Sarawak

(Salah seorang tahanan warga Indonesia berjaya ditahan pagi tadi/FB Serian Paguh)

SERIAN, 15 Jun- Salah seorang tahanan warga Indonesia yang meloloskan diri dari lokap Balai Polis Tapah di sini pada Isnin lalu berjaya diberkas semula, pagi tadi. Pesuruhjaya Polis Sarawak, Datuk Mohd Azman Ahmad Sapri berkata, tahanan yang dikenali sebagai Kelvin, 21, ditahan di kawasan kolam ikan, kira-kira satu kilometer dari Balai Polis Tapah."Kita mendapat maklumat dari orang awam pada pukul 9.00 pagi berkaitan seorang individu berkeliaran di kawasan kolam di Batu 22 Kuching-Serian. Dia adalah susupek yang dikehendaki," katanya ketika ditemui pemberita di sini.Sementara itu, seorang lagi tahanan yang juga warga Indonesia dikenali sebagai Bony, 31, masih bebas dan sedang diburu polis.

Mohd Azman yakin dengan bantuan penduduk sekitar Bony akan dapat diberkas tidak lama lagi.

(Tahanan warga Indonesia, Bony, 31, masih bebas dan diburu polis)


Tiga tahun tutup, dua wad di HSI kembali beroperasi

(Ling Tian Soon melakukan lawatan ke HSI)

ISKANDAR PUTERI, 15 Jun- Dua wad yang dikosongkan selama hampir tiga tahun di Hospital Sultan Ismail (HSI), Johor Bahru, Johor akibat kekurangan petugas kini kembali beroperasi.Exco Kesihatan dan Perpaduan, Ling Tian Soon berkata, pengoperasian Wad 9A dan 10A itu mampu menempatkan seramai 40 pesakit pada satu-satu masa serta dapat menyegerakan rawatan.Setiap wad tersebut boleh memuatkan sehingga 54 katil dan penambahan katil akan dilakukan secara berfasa bagi memberi ruang kepada petugas baharu mendapatkan latihan.Wad 9A digunakan bagi rawatan pediatrik kanak-kanak, manakala Wad 10A sebagai wad perubatan biasa."Pada sesi lawatan mengejut pada 31 mei lalu, kami dapati wad pediatrik HSI memang melimpah, sampai ke laluan jalan kaki dan setiap sudut diletak katil pesakit," katanya selepas sesi Persidangan Kedua Dewan Negeri Johor.Tambah Tian Soon, Kementerian Kesihatan (KKM) sedang berbincang dengan Kementerian Pertahanan, berkenaan perolehan tanah untuk membina hospital awam baharu di Johor.


Aktiviti teknologi dan digital, Malaysia tawar ekosistem baik

LONDON, 15 Jun- Komuniti perniagaan dan pelabur antarabangsa yang terlibat sektor teknologi serta digital dipelawa menjalankan aktiviti di Malaysia.Ini kerana terdapat banyak peluang dan kelebihan tersedia ke arah menjadikannya Harimau Digital Asia.Menteri Komunikasi dan Digital (KKD), Fahmi Fadzil berkata negara menawarkan ekosistem yang baik untuk penggiat industri.Malaysia mampu menarik potensi aktiviti membabitkan lebih 650 juta populasi ASEAN kerana terletak di tengah-tengah Asia Tenggara. Memiliki perkembangan digital pantas aktiviti digital di rantau berkenaan, ia dijangka mampu mencecah nilai AS$300 bilion menjelang 2025.Menerusi pelbagai inisiatif dan insentif diperkenal Putrajaya, Malaysia wajar menjadi pilihan pemain industri."Dengan kepesatan sektor ekonomi digital, kita mungkin mahu memikirkan tentang slogan baharu yang saya cadangkan iaitu Malaysia itu Asia. Malaysia menjadi destinasi pilihan bagi pelaburan pusat data. Kami berharap banyak syarikat teknologi dan perniagaan di United Kingdom (UK) mahu berbincang dengan Perbadanan Ekonomi Digital Malaysia (MDEC) mengenainya," katanya kepada pemberita di sini.Beliau yang dalam misi pelaburan sempena Minggu Teknologi London turut mengumumkan Malaysia bakal menjadi tuan rumah ekspo digital yang menghimpunkan pemain industri tempatan dan antarabangsa pada November ini.Malaysia Digital Expo (MDX) 2023 dianjur KKD melalui Perbadanan Ekonomi Digital Malaysia (MDEC).MDX 2023 dirancang dianjur selepas menerima maklum balas positif sepanjang penganjuran Minggu Teknologi London.Pelbagai peluang menanti para pemain industri tempatan dan antarabangsa bagi meneroka potensi kerjasama.Tujuannya tidak lain tidak bukan menjadikan Malaysia Harimau Digital Asia.MDX 2023 yang bakal berlangsung selama seminggu menjadi platform kepada kerjasama pemain industri.Antara disusun atur, penganjuran persidangan, pameran, acara pelancaran dan majlis anugerah. Ia juga dijangka menghimpunkan barisan tokoh terkenal dalam bidang teknologi dan digital.


ESG, teknologi hijau terus berkembang, penting dalam perniagaan, pelaburan

(Menteri Sumber Asli dan Perubahan Iklim menerima penghargaan daripada Pengerusi Malaysian Industrial Development Finance Berhad (MIDF) pada Majlis Persidangan Hijau MIDF 2023/BERNAMA)

KUALA LUMPUR, 15 Jun- Negara yang menguasai Alam Sekitar, Sosial dan Tadbir Urus (ESG) serta teknologi hijau akan terus berkembang maju. Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata ini berikutan ESG semakin penting dalam bidang perniagaan, perdagangan dan pelaburan."Berdasarkan kepada Laporan Tinjauan Peralihan Tenaga yang disediakan International Renewable Energy Agency (IRENA), untuk mencapai sifar karbon menjelang 2050, Malaysia perlu mempunyai sejumlah RM637 bilion untuk pelaburan seperti memasang sistem baharu", katanya.

Pihaknya juga melihat gas asli cecair sebagai satu sumber untuk bergerak ke arah sifar bersih. Justeru, kerajaan akan terus komited untuk menjadikan Malaysia sebagai negara rendah karbon. Beliau berkata demikian selepas ucaptama Persidangan Hijau MIDF di ibu negara.


Isu keciciran pelajar sekolah agak membimbangkan - Fadhlina

TUMPAT, 15 Jun- Isu keciciran dalam kalangan murid dan pelajar sekolah di seluruh negara agak membimbangkan, menurut Menteri Pendidikan, Fadhlina Sidek. Beberapa faktor telah dikenal pasti berlakunya permasalahan itu termasuk faktor kemiskinan serta usaha ke arah mencari penyelesaian terbaik kepada isu tersebut sentiasa diberikan perhatian serius oleh Kementerian Pendidikan (KPM).Jelas beliau, isu keciciran murid dan pelajar perlu diatasi semua pihak terutama ibu bapa dan bukannya harus dibebani oleh pihak sekolah semata-mata."Soal ketidakhadiran dan keciciran pelajar ini ia bukan sahaja tanggungjawab KPM, sekolah dan guru, ia mesti ada ekosistem pendidikan dari semua termasuk daripada ibu bapa dan komuniti."Kita banyak program intervensi khususnya untuk menarik pelajar datang ke sekolah seperti program Ziarah Cakna. RMT (Rancangan Makanan Tambahan) juga salah satu program yang kita hendak tarik pelajar supaya datang ke sekolah untuk mendapatkan makanan sihat."Tetapi sekali lagi, ia tidak cukup dengan kita (KPM) punya usaha sahaja, ia mesti datang juga daripada ibu bapa," katanya ketika ditemui pemberita selepas merasmikan Sekolah Komprehensif K9 di Sekolah Kebangsaan Pulau Beluru, di sini.Data sebenar jumlah keciciran masih dikumpul pihaknya termasuk yang diperoleh daripada badan bukan kerajaan (NGO).

Sementara itu, Fadhlina memaklumkan sebanyak 8.4% daripada keseluruhan calon Sijil Peperiksaan Malaysia (SPM) 2022 tidak layak mendapat sijil berikutan gagal dalam subjek bahasa Melayu atau Sejarah atau kedua-duanya. Namun jelas beliau, pelajar yang gagal mendapat sijil tidak sepatutnya bimbang kerana mereka boleh mengambil SPM ulangan selepas ini. "Jangan kita noktahkan kegagalan itu di situ dan tidak layak sijil itu diperbesarkan, sebab SPM ini ada ulangan, jadi mereka boleh ambil subjek itu sahaja untuk memperbaiki sijil mereka. Insya-Allah kita akan bagi tumpuan perkara itu dan kita galakkan mereka untuk ambil semula dan ulang kertas tersebut," ujar beliau.Pihak kementerian juga dalam proses untuk mengenal pasti punca pelajar berkenaan gagal dalam subjek tersebut.

(Fadhlina Sidek di Sekolah Kebangsaan Pulau Beluru di Tumpat, Kelantan)


Sistem pembayaran tol terbuka bermula September, libatkan 12 lebuh raya

(Menteri Kerja Raya, Datuk Seri Alexander Nanta Linggi)

KUALA LUMPUR, 15 Jun- Sistem Kutipan Tol Secara Pembayaran Terbuka dijangka bermula September ini melibatkan 12 lebuh raya. Menteri Kerja Raya, Datuk Seri Alexander Nanta Linggi berkata, sistem berkenaan akan dilaksanakan secara berperingkat di semua lorong tol yang terlibat.

(Sistem Kutipan Tol Secara Pembayaran Terbuka dijangka bermula September ini melibatkan 12 lebuh raya)

"Peringkat awal ini, ada 12 lebuh raya yang telah bersetuju. Hasrat kita adalah untuk semua pada masa akan datang. Tetapi kita perlu tengok mungkin ada beberapa tol tidak dapat buat secara teknikal kami akan pertimbangkan", katanya pada Majlis Perasmian pembukaan Fasa dua Lebuhraya Sungai Besi-Ulu Kelang (SUKE) di Plaza Tol Alam Damai, di sini hari ini. Antara lebuh raya yang terlibat adalah Lebuhraya Baru Pantai, Jambatan Pulau Pinang, Lebuh raya Shah Alam dan Terowong SMART. Inisiatif ini merupakan usaha kerajaan ke arah pelaksanaan sistem kutipan tol secara Multi-Lane Fast Flow (MLFF) yang dijangka direalisasikan menjelang akhir 2024.Sistem pembayaran terbuka tersebut bagi membolehkan pengguna membayar tol menggunakan kad debit dan kredit untuk memudahkan dan melancarkan laluan di plaza tol.


Kedah cadang bubar DUN 28 Jun - Sanusi

ALOR SETAR, 15 Jun- Menteri Besar Kedah, Datuk Seri Muhammad Sanusi Md Nor mengesahkan akan menghadap Sultan Kedah, Sultan Sallehuddin Sultan Badlishah bagi perkenan tarikh pembubaran Dewan Undangan Negeri (DUN) itu pada 25 Jun ini.Muhammad Sanusi berkata beliau akan mempersembahkan cadangan pembubaran, mewakili kerajaan negeri Kedah iaitu pada 28 Jun sempena hari Wukuf di Arafah."Saya perlu mendapat perkenan Tuanku terlebih dahulu dan akan menghadap pada 25 Jun ini. Saya bercadang persembahkan kepada Tuanku Sultan cadangan daripada kerajaan negeri iaitu pada 28 Jun ini bersempena hari Wukuf. Wukuf ini bermaksud berhenti. Berkenaan cadangan tersebut, ia bergantung kepada keputusan Tuanku," katanya kepada pemberita pada sidang media di Wisma Darul Aman di sini.Katanya, tindakan lanjut selepas pembubaran berkenaan adalah di bawah kuasa Suruhanjaya Pilihan Raya (SPR) termasuk hari penamaan calon dan hari pengundian.Perikatan Nasional (PN) memiliki komposisi kerusi tertinggi di DUN Kedah dengan 21 kerusi dimana Parti Islam Se-Malaysia (PAS) mempunyai 15 kerusi diikuti Parti Pribumi Bersatu Malaysia (BERSATU) dengan enam kerusi.Pakatan Harapan (PH) pula memiliki 10 kerusi DUN, Barisan Nasional (BN) (dua kerusi) dan Parti Pejuang Tanah Air (PEJUANG) (dua kerusi).


Tingkat penyelenggaraan, pembersihan saliran, kurangkan impak banjir

KUALA LUMPUR, 15 Jun- Langkah jangka masa pendek, sederhana dan panjang akan terus dilaksana bagi mengurangkan impak bencana banjir.Ini termasuk meningkatkan kekerapan penyelenggaraan, pendalaman dan pembersihan saliran serta memastikan kesiapsiagaan infrastruktur seperti pam pintu air untuk berfungsi pada tahap terbaik.Demikian menurut Menteri Sumber Asli, Alam Sekitar dan Perubahan Iklim, Nik Nazmi Nik Ahmad.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)

"Pendekatan secara struktur melibatkan pembinaan terus bagi mengatasi banjir genang, meninggikan serta menaik taraf sungai-sungai utama bagi meningkatkan kapasiti hidraulik sungai."Untuk projek-projek tebatan banjir kita ada projek yang diutamakan melibatkan 27 projek, kerajaan memperuntukkan sebanyak RM11.6 bilion yang mana proses perolehannya akan bermula bulan ini. Kita hendak segerakan, semua perancangan, ramalan cuaca diambil kira, perubahan iklim yang ada pada hari ini", katanya dalam sesi soal jawab di Dewan Rakyat.Nik Nazmi menyatakan demikian ketika menjawab soalan dikemukakan wakil Cheras, Tan Kok Wai berhubung langkah diambil kementerian untuk mengelakkan bencana banjir besar dari berulang.


PRU DUN: Semua sekolah dalam keadaan siap siaga - Fadhlina

TUMPAT, 15 Jun- Semua sekolah yang bakal dijadikan pusat mengundi pada Pilihan Raya Umum (PRU) Dewan Undangan Negeri (DUN) di enam negeri berada dalam keadaan siap siaga. Menteri Pendidikan, Fadhlina Sidek berkata, pihaknya akan bekerjasama dengan Suruhanjaya Pilihan Raya (SPR) sebagaimana yang dilakukan sebelum ini. "Jadi saya rasa tidak ada masalah untuk kita sentiasa dalam keadaan siap siaga sebagaimana bencana. Begitu juga pilihan raya, semua kita siap siaga, tiada masalah, jadi bila-bila masa sahaja kita boleh teruskan dengan persediaan PRU DUN," katanya ketika ditemui pemberita selepas merasmikan Sekolah Komprehensif K9 di Sekolah Kebangsaan (SK) Pulau Beluru, di sini. Fadhlina mengulas persediaan fasiliti sekolah yang bakal dijadikan pusat pengundian susulan pembubaran DUN di beberapa negeri termasuk Kelantan bagi membolehkan PRU DUN dilaksanakan. Sementara itu, mengenai Sekolah Komprehensif K9, berliau berkata sehingga kini sebanyak 16 Sekolah Komprehensif K9 diwujudkan termasuk di Sabah dan Sarawak serta Pahang. "Kami ada terima banyak permohonan K9 dan K11, jadi dari semasa ke semasa kita akan lihat keperkuan itu dan akan diputuskan daripada PPD (Pejabat Pendidikan Daerah) dan JPN (Jabatan Pendidikan Negeri) untuk kenal pasti keperluan K9 dan K11 tersebut," ujarnya lagi. SK Pulau Beluru merupakan projek pertama Sekolah Komprehensif K9 di negeri itu dan penambahan jenis sekolah terbabit akan di buat berdasarkan keperluan semasa.

(Fadhlina Sidek merasmikan Sekolah Komprehensif K9 di SK Pulau Belurudi Tumpat, Kelantan)


KKD kenal pasti 186 lokasi PEDi baharu

KUALA LUMPUR, 15 Jun- Sebanyak 186 lokasi sedang dikenal pasti Kementerian Komunikasi dan Digital (KKD) untuk penubuhan Pusat Ekonomi Digital (PEDi) baharu.Ini selari hasrat Perdana Menteri, Datuk Seri Anwar Ibrahim untuk mewujudkan kemudahan PEDi sekurang-kurangnya satu di setiap Dewan Undangan Negeri (DUN).Timbalan Menteri Komunikasi dan Digital, Teo Nie Ching memaklumkan pihaknya juga sentiasa memastikan kebajikan kakitangan pusat berkenaan sentiasa terpelihara bagi melancarkan proses operasi."Untuk makluman semua, KKD melalui Suruhanjaya Komunikasi dan Multimedia Malaysia (MCMC) sentiasa menjejaki tentang kelangsungan PEDi untuk memastikan ia memberi perkhidmatan lebih luas kepada semua. PEDi akan menambah baik kebajikan kakitangan dan kami juga sedang menjalankan kajian untuk memastikan kelangsungan pusat PEDi ini," katanya ketika menjawab pertanyaan Ahli Parlimen Dungun, Wan Hassan Mohd Ramli di Dewan Rakyat di sini.Setakat 2021, sebanyak 873 PEDi sedia ada akan dinaik taraf dan dipergiatkan sebagai Pusat Sehenti untuk aktiviti ekonomi digital luar bandar.PEDi mula dijenamakan semula pada 2021 dengan memberi tumpuan di kawasan kurang mendapat liputan jalur lebar seperti di kawasan luar bandar, pedalaman serta masyarakat yang tinggal di kawasan perumahan kos rendah di kawasan bandar.


Mayat tanpa identiti ditemukan terapung di Lumut

(Mayat lelaki ditemukan oleh nelayan di Perairan Kepulauan Sembilan, Perak)

LUMUT, 15 Jun- Mayat lelaki tanpa identiti ditemukan dalam keadaan terapung di Perairan Kepulauan Sembilan, di sini, semalam.Pengarah Agensi Penguatkuasaaan Maritim Malaysia (Maritim Malaysia) Perak, Mohd Hambali Ya’akup berkata, mayat tersebut ditemukan oleh nelayan tempatan sekitar pukul 3.35 petang."Bot peronda Benteng 06 digerakkan dan tiba di lokasi kejadian pada pukul 4.43 petang bagi mengambil mayat itu untuk dibawa ke Jeti Perikanan, Kampung Acheh."Mayat kemudian diserahkan kepada polis untuk tindakan lanjut," menurut satu kenyataan hari ini.Komuniti maritim diminta tampil ke balai polis berhampiran sekiranya terdapat ahli keluarga yang hilang atau tidak pulang melebihi 24 jam bagi membantu siasatan. Sebarang maklumat dan aduan boleh menghubungi Pusat Operasi Maritim Negeri Perak di talian 05-6838737 atau MERS 999 untuk maklum balas segera.

(Anggota Maritim Malaysia Perak mengambil mayat lelaki tanpa identitidi Perairan Kepulauan Sembilan, Perak)


SUKE fasa 2 dibuka 12.01 malam ini, tol percuma

KUALA LUMPUR, 15 Jun- Orang ramai boleh menggunakan Lebuhraya Bertingkat Sungai Besi-Ulu Kelang (SUKE) fasa dua bermula 12.01 tengah malam nanti. Menteri Kerja Raya, Datuk Seri Alexander Nanta Linggi mengumumkan, sempena pembukaan lebuh raya itu, pengguna yang melalui Plaza Tol Alam Damai boleh menikmati tol percuma selama dua minggu sehingga 29 Jun 2023.

"Secara rasminya, kita diberitahu sepanjang dua minggu bermula malam ini akan ada tol percuma, di plaza tol ini sahaja", katanya pada majlis perasmian pembukaan fasa dua Lebuhraya SUKE di Plaza Tol Alam Damai, di sini.Selepas tempoh tol percuma, kadar tol yang akan dikenakan di Plaza Tol Alam Damai adalah sebanyak RM2.30. Lebuhraya SUKE merupakan rangkaian yang menghubungkan lima lebuhraya iaitu Lebuhraya Shah Alam, Lebuhraya Sungai Besi, Lebuhraya Kuala Lumpur-Seremban, Lebuhraya Cheras-Kajang, Lebuhraya Hubungan Timur-Barat KL atau Lebuhraya Salak.


56.9% kanak-kanak Johor terima dos pertama vaksin COVID-19

ISKANDAR PUTERI, 15 Jun- Sebanyak 56.9 peratus kanak-kanak di Johor telah menerima dos pertama vaksin COVID-19 manakala 51.1 peratus menerima dos kedua.Jumlah tersebut melibatkan 409,800 populasi kanak-kanak dalam negeri berumur lima hingga 11 tahun.Exco Kesihatan dan Perpaduan, Ling Tian Soon berkata jumlah pemberian vaksin dos penggalak kepada golongan itu sangat rendah iaitu 0.2 peratus manakala bagi dos penggalak kedua hanya tiga kanak-kanak.Selain itu, tiada vaksin COVID-19 diluluskan Pihak Berkuasa Kawalan Dadah (PBKD) untuk pemberian vaksin kepada kanak-kanak bawah umur lima tahun."Sebanyak 100.8 peratus penduduk dewasa di Johor telah mendapat vaksinasi COVID-19 dos primer yang lengkap."Selain itu, bagi populasi remaja dari 359,900 orang, 96.2 peratus telah mendapatkan dos pertama, 94.1 peratus telah mendapatkan dos kedua dan 2.4 peratus bagi dos penggalak," katanya kepada pemberita di sini.


Penerima STR  boleh nikmati Skim Perubatan Madani bermula hari ini

PUTRAJAYA, 15 Jun - Penerima Sumbangan Tunai Rahmah (STR) kini boleh mendapatkan manfaat rawatan Skim Perubatan Madani bermula hari ini sehingga 31 Disember tahun ini.Menteri Kesihatan, Dr Zaliha Mustafa berkata inisiatif tersebut merupakan program perintis yang diadakan di 10 buah daerah seluruh negara.Ini melibatkan daerah Gombak, Hulu Langat, Klang dan Petaling (Selangor), Kuala Lumpur, Kinta (Perak), Timur Laut (Pulau Pinang), Johor Bahru (Johor), Kota Kinabalu (Sabah) dan Kuching (Sarawak).Menurutnya, skim tersebut ditawarkan secara automatik kepada penerima STR.

"Skim tersebut bertujuan untuk menampung keperluan kesihatan golongan B40, terutama dalam mendapatkan perkhidmatan penjagaan primer akut iaitu rawatan pesakit luar kes-kes akut di premis pengamal perubatan swasta umum (GP)."Penerima manfaat boleh mendapatkan beberapa kali rawatan percuma sehingga peruntukan bagi setiap isi rumah telah habis," kata Zaliha menerusi kenyataan.Beliau berkata, perkhidmatan percuma yang ditawarkan adalah seperti konsultasi, pemeriksaan, ubat-ubatan, prosedur dan rujukan akan diberikan di GP kepada penerima manfaat mengikut pakej yang ditentukan.Katanya, peruntukan bagi setiap isi rumah adalah sehingga RM250 bagi setiap isi rumah berkeluarga, RM125 bagi warga emas tanpa pasangan dan RM75 bagi kategori bujang."Rawatan pesakit luar kes-kes akut percuma yang ditawarkan skim ini merangkumi rawatan bagi demam selesema, cirit birit, muntah, terseliuh, sakit kepala, trauma ringan dan pelbagai lagi."Pakej rawatan skim ini tidak merangkumi rawatan bukan akut imunisasi rutin, saringan kesihatan, rawatan susulan penyakit tidak berjangkit (NCD), rawatan susulan ibu dan anak, perancangan keluarga, perkhidmatan rehabilitasi; serta permohonan ubat-ubatan dan suplemen tanpa konsultasi doktor," katanya.Tambah Dr. Zaliha fasa rintis skim berkenaan dijangka memberi manfaat kepada 700,000 isi rumah dengan peruntukan sebanyak RM100 juta.Beliau berkata pra-pendaftaran tidak diperlukan untuk menikmati manfaat Skim Perubatan Madani bagi penerima STR dan tanggungannya."Mereka hanya perlu membawa kad pengenalan semasa mendapat rawatan di GP yang berdaftar di bawah skim ini," katanya.Dalam pada itu, kementerian melalui ProtectHealth menyasarkan sebanyak 700 GP untuk mendaftar sebagai panel Skim Perubatan Madani menjelang September 2023.

Maklumat lanjut mengenai Skim Perubatan Madani termasuk semakan kelayakan dan senarai klinik panel boleh didapati di laman sesawang ProtectHealth selaku pelaksana skim berkenaan di www.protecthealth.com.my/skimperubatanmadani atau hubungi talian 03-8687 2525.


237 individu dijatuhi hukuman melibatkan kesalahan jual bunga api dan mercun haram

KUALA LUMPUR, 15 Jun-Seramai 237 individu telah dijatuhkan hukuman melibatkan kesalahan menjual bunga api dan mercun secara haram setakat April 2023.Timbalan Menteri Dalam Negeri,Datuk Seri Dr. Shamsul Anuar Nasarah berkata bagi tempoh sama, 387 pertuduhan dibuat melibatkan kesalahan tiada lesen atau melanggar syarat penjualan, disiasat oleh Jabatan Siasatan Jenayah (JSJ) di bawah Akta Bahan Letupan 1957."Manakala bagi jumlah individu yang dijatuhkan hukuman kerana menjual bunga api dan mercun secara haram bagi tahun 2021 hingga 2023 adalahseramai 675 orang. "Untuk rekod, dari Januari sehingga April 2023 sebanyak 237 telah dijatuhkan hukuman", katanya ketika menjawab pertanyaan Ahli Parlimen Gopeng, Tan Kar Hing.

(Timbalan Menteri Dalam Negeri,Datuk Seri Dr. Shamsul Anuar Nasarah/FOTO RTM)


Aliran trafik di sempadan lancar, Johor terima pelaburan tambahan

ISKANDAR PUTERI, 15 Jun - Kelancaran Aliran trafik antara Malaysia dan Singapura di Tambak Johor dan Linkedua ketika ini menjadi faktor negeri ini menerima pelaburan tambahan daripada syarikat terkemuka di China.Menteri Besar, Datuk Onn Hafiz Ghazi berkata syarikat alat ganti perabot pintar, JStar Motion yang telah membuka kilangnya di Johor akan menambah pelaburan RM100 juta di negeri ini.

"Kesesakan trafik yang mereka harungi di Tambak Johor dan Linkedua sebelum ini menjadi antara isu dan kekangan untuk pelabur dan pelancong masuk ke Johor."Namun jika Isu kesesakan lalu lintas sempadan Malaysia dan Singapura dapat diselesaikan secara konsisten, kerajaan negeri percaya ia akan memberi keyakinan kepada pelabur untuk melabur," katanya.Beliau berkata demikian pada Mesyuarat Kedua Sidang Dewan Undangan Negeri (DUN) Johor yang ke-15 di Kota Iskandar di sini pada Rabu.Onn Hafiz yang juga Ahli Dewan Undangan Negeri (ADUN) Machap berkata kesesakan lalu lintas di sempadan negara akan memberi impak kepada ekonomi daripada segi pelaburan, perdagangan, pelancongan, pendidikan dan hartanah."Kerajaan negeri memberi penekanan kepada isu kesesakan di kedua-dua CIQ ini adalah kerana kesannya kepada ekonomi negeri Johor dan Malaysia keseluruhannya," katanya.


Dua warga Bangladesh maut, kilang percetakan terbakar

KUALA LUMPUR, 15 Jun- Dua daripada enam warga Bangladesh maut akibat terhidu asap dalam satu kejadian kebakaran di sebuah kilang percetakan di Jalan P10/18, Taman Industri Selaman, Bandar Baru Bangi, di sini, hari ini.Mangsa yang maut dikenali sebagai Liton, 34, dan Murade, 38, disahkan meninggal dunia di tempat kejadian.Pengarah Jabatan Bomba dan Penyelamat Selangor Wan Md Razali Wan Ismail berkata kedua-dua mangsa terhidu asap disebabkan kawasan kilang berkenaan tiada ruang pengudaraan. Beliau berkata bomba menerima panggilan kecemasan kebakaran itu pada 4.14 pagi daripada orang awam dan mengarahkan seramai 36 keanggotaan bomba dari Balai Bomba dan Penyelamat (BBP) Bandar Baru Bangi, BBP Kajang, BBP Semenyih dan BBP Serdang.“Setibanya di lokasi bomba mendapati kebakaran melibatkan sebuah kilang percetakan dan pemadaman dilakukan secara terus ke dalam bangunan oleh anggota bomba. “Kebakaran melibatkan kertas kitar semula yang terdapat di dalam bangunan dan api berjaya dikawal dan dipadam kira-kira 4.50 pagi tadi. Kerja-kerja overhaul masih dilakukan di lokasi kejadian.,” katanya ketika dihubungi hari ini.Wan Md Razali berkata kesemua mangsa terlibat adalah lelaki merupakan pekerja di kilang pencetakan terbabit dan punca kebakaran masih dalam siasatan.- BERNAMA


KPM komited tambah baik sistem pendidikan berasaskan Teknologi & Digital

KUALA LUMPUR, 15 Jun-KPM sentiasa komited untuk menambah baik sistem pengajaran dan pembelajaran berasaskan teknologi dan digital secara berterusan untuk memenuhi keperluan pendidikan masa hadapan.Timbalan Menterinya, Lim Hui Ying berkata, Berdasarkan dalam statistik yang dikeluarkan Sistem Pengurusan Latihan KPM (SPLKPM) sebanyak 1789 latihan berkaitan digital telah dilaksanakan setakat 31 Mei lalu.Hu Ying berkata, KPM turut melaksanakan program khidmat bantu pengintegrasian teknologi pendidikan kepada guru secara berterusan melalui aktiviti perkongsian video, webinar dan tutorial berkaitan dengan kaedah serta pendekatan penggunaan teknologi digital dalam penyampaian PdP yang berkesan."Guru yang terpilih untuk memberi khidmat bantu terdiri daripada mereka yang telah diiktiraf Microsoft, Google dan Apple."Kelompok ini dikenali sebagai Guru Peneraju Generasi Digital", katanya ketika menjawab pertanyaan yang dikemukan wakil Tanjung Piai Datuk Sri Dr. Wee Jeck Seng di ParlimenBagi tujuan tersebut juga, KPM turut meneruskan pemberiaan insentif dengan menyediakan 50,000 komputer riba kepada sekolah dan institusi pendidikan di bawahnya dalam  menyokong aktivi  pengajaran dan pembelajaran (PDP) berasaskan teknologi digital.

(Timbalan Menteri Pendidikan, Lim Hui Ying/FOTO RTM)


DBKL selenggara 68 pusat penjaja memperindah lokasi

KUALA LUMPUR, 15 Jun -Dewan Bandaraya Kuala Lumpur (DBKL) sedang melaksanakan penyelenggaraan di seluruh 68 pusat penjaja milik pihak berkuasa tempatan itu di sekitar ibu kota, menerusi inisiatif Pusat Penjaja MADANI.

Menurut Perdana Menteri Datuk Seri Anwar Ibrahim, langkah itu bertujuan memperindah serta memberi keselesaan kepada peniaga untuk mencari rezeki, selain menjadi antara lokasi tarikan pengunjung.

“Sambil kita sibuk membangunkan gedung dan mercu tanda, usah kita sisihkan penjaja dan peniaga yang juga mahukan tempat yang selesa beserta kemudahan kepada mereka dan juga pengunjung,” kata Anwar menerusi status Facebooknya.

Pagi tadi, perdana menteri mengunjungi Pusat Penjaja MADANI di Jalan Tunku Abdul Rahman. Beliau turut meluangkan masa bertemu penjaja dan pengunjung di lokasi itu.

Tambah Anwar, inisiatif Pusat Penjaja MADANI merangkul kerjasama antara Jabatan Wilayah Persekutuan (JWP) bersama DBKL.

(Perdana Menteri ketika mengunjungi Pusat Penjaja MADANIdi Jalan Tunku Abdul Rahman/Foto FB Anwar Ibrahim)


Jenazah ADUN Belantek selamat dikebumikan

SIK, 15 Jun- Jenazah Ahli Dewan Undangan Negeri (ADUN) Belantek Datuk Mohd Isa Shafie selamat dikebumikan di Tanah Perkuburan Islam Kampung Jering, Chepir dekat sini, kira-kira 11.30 pagi tadi.Jenazah Allahyarham Mohd Isa, 69, dibawa pulang dari Hospital Sultan Abdul Halim (HSAH), Sungai Petani kira-kira 2 pagi tadi dan dimandikan serta disolatkan di rumahnya di Kampung Jelutong, di sini sebelum dibawa ke surau Kampung Jering untuk solat jenazah.Menteri Besar Kedah Datuk Seri Muhammad Sanusi Md Nor bersama isteri Tok Puan Jusmalailani Jusof turut hadir menziarahi jenazah Allahyarham di rumahnya di Kampung Jelutong, Chepir dekat sini.Dianggarkan kira-kira 1,000 orang menziarahi dan mendirikan solat jenazah yang diadakan di kedua-dua lokasi tersebut.Mohd Isa dilaporkan meninggal dunia pada 11.23 malam tadi di HSAH, selepas dimasukkan ke wad hospital itu awal Mei lepas.Anak bongsu Allahyarham, Ameeratul Akmar, 32, berkata bapanya demam pada 3 Mei lalu dan pada keesokan harinya terjatuh di bilik air dan dibawa ke Hospital Sik menaiki ambulans."Kami kemudiannya dimaklumkan yang keadaan abah kritikal perlu dipasang alat bantuan pernafasan lalu terus dibawa ke HSAH. Semalam genap 40 hari, doktor maklumkan keadaan abah 50-50...sepanjang ditidurkan, dua kali abah sedar tapi tak banyak berbual."Semalam kami balik pukul 7.30 malam, sampai di rumah pukul 9.30 malam dan dimaklumkan abah semakin kritikal, kami bergegas ke sana dan tiba dua minit selepas abah menghembuskan nafas terakhir," katanya ketika ditemui Bernama, di sini, hari ini.Sementara itu, anak sulung Allahyarham, Muniratul Akmar, 44, berkata bapanya sempat berpesan agar anak-anak menjaga ibu, Che Faridah Md Desa, 61."Doktor maklumkan, empat daripada enam organ utama iaitu jantung, hati, paru-paru dan buah pinggang sudah dijangkiti kuman dan hanya bergantung kepada antibiotik."Saat-saat terakhir abah, kami semua anak-anak sempat berada di sisi dan doktor bagi kebenaran untuk kami berada dekat dengannya, mengajar dia mengucap...abah juga berpesan sebelum ini untuk jaga mak," katanya.Arwah meninggalkan isteri, Che Faridah dan lima anak, Muniratul Akmar, Ameeratul Akmar, Mohd Saiful Munir, 43, Mohd Fakhrul Munir, 41, dan Mohd Shahidal Munir, 40, serta ibu yang sudah uzur, Esah Mehat, 92.- BERNAMA

(Ahli Dewan Undangan Negeri (ADUN) Belantek Datuk Mohd Isa Shafie)


El-Nino: KPKM ambil inisitif awal atasi masalah kekurangan air

KUALA LUMPUR, 15 Jun-Kementerian Pertanian dan Keterjaminan Makanan memandang serius mengenai kesan fenemeno El Nino kepada sektor agromakanan khususnya sub sektor padi dan beras dalam negara.Menterinya, Datuk Seri Mohamad Sabu berkata kementerian menerusi agensi dibawahnya telah mengambil beberapa inisiatif awal dalam usaha mengatasi masalah kekurangan sumber air.Antara inisiatif tersebut ialah mengagihkan pam 'back-work', pam mudah alih ,membina telaga tiub serta membaiki rumah pam bagi membekalkan air terutama ke tapak-tapak sawah.Selain itu, KPKM turut memperbanyakkan parit jejari dan turut mendalamkan saliran sawah bagi membantu mencukupkan sumber air ke sawah."Sekiranya keperluan mendesak, KPKM sedia melakukan pembenihan awan dengan kerjasama Jabatan Metrologi dan agensi Pengurusan Bencana Negara, JPM untuk meningkatkan jumlah taburan hujan di kawasan takungan air bagi kawasan penanaman padi", katanya ketika menjawab pertanyaan yang dikemukan oleh wakil Padang Terap Nurul Amin Hamid.


DBKL boleh tarik balik lesen penjaja guna khidmat warga asing

KUALA LUMPUR, 15 Jun-Penjaja yang memberi lesen perniagaan kepada pihak lain termasuk warga asing berdepan risiko lesen tersebut ditarik balik oleh Dewan Bandaraya Kuala Lumpur (DBKL).Perdana Menteri, Datuk Seri Anwar Ibrahim menegaskan, pihaknya sedang merangka kaedah bagi memastikan peraturan tersebut dipatuhi supaya ia memberi manfaat kepada peniaga tempatan."Saya punya rencana dengan Datuk Bandar ialah cari jalan ikut peraturan."Lesen diberikan kepada penduduk tempatan. Kalau dia serah kepada orang lain, kita akan tarik balik", katanya.Sementara itu, beliau turut mengulangi komitmen untuk menaik taraf fasiliti dan imej ibu kota termasuk gerai penjaja, demi keselesaan rakyat.Beliau berkata demikian kepada media selepas melawat Pusat Penjaja MADANI, di Jalan Tunku Abdul Rahman di ibu negara.


Pindaan Akta Rumah Judi Terbuka 1953 kekang judi dalam talian

KUALA LUMPUR, 15 Jun - Undang-undang berkaitan judi sedia ada perlu dipinda dengan segera bagi tujuan penambahbaikan.Menteri Dalam Negeri, Datuk Seri Saifuddin Nasution Ismail menegaskan akta sedia ada iaitu Akta Rumah Judi Terbuka 1953 dan Akta Pertaruhan 1953 tidak lagi releven dalam mengekang isu berkaitan judi dalam talian.Beliau berkata, pihak Polis Diraja Malaysia (PDRM) akan terus meningkatkan keupayaan dalam mengatasi perkara tersebut melalui pengumpulan data yang tepat.

"Sekarang judi dalam talian, akta masih sama, kalau Polis hendak ambil tindakan, mereka cabar di Mahkamah. Judi dalam talian tidak termasuk dalam Akta Rumah Judi Terbuka 1953 dan Akta Pertaruhan 1953, mereka menang, jadi kita tekad untuk pinda."Kita sudah sekat 2,119 laman sesawang tapi bila kita sudah sekat ada laman sesawang yang lain dan Polis kena buat 2,3 langkah kehadapan. Jadi kita wujudkan kesedaran kepada orang awam untuk tidak terlibat dalam setiap telegram yang mempromosi judi dalam talian," katanya ketika menjawab pertanyaan Ahli Parlimen Sungai Buloh, Datuk Ramanan Ramakrishnan di Dewan Rakyat. Tambah Saifuddin, KDN turut berkerjasama dengan Kementerian Komunikasi dan Digital (KKD) dan Bank Negara Malaysia (BNM) dalam memantau aktiviti berkenaan.Sementara itu, Saifuddin turut tidak menafikan wujud naugan politik dalam aktiviti judi dalam talian.Katanya, ia merupakan satu kekangan besar bagi kementeriannya dalam menjalankan siasatan serta menyelesaikan sesuatu kes.  "Ya, memang wujud elemen politik dalam hal ini dan dari situlah datangnya pemberi pengaruh dan pembela dan dari situlah datangnya rasuah. Ahli politik berperanan sebagai pelindung supaya tindakan tidak diambil," katanya.


KPK peruntuk RM14.9 juta kawal penyakit LDP

KUALA LUMPUR, 15 Jun - Sebanyak RM14.9 juta diperuntuk Kementerian Perladangan dan Komoditi (KPK) bagi mengawal penyakit luruhan daun pada pokok getah atau pestalotiopsis (LDP) untuk tahun ini dan 2024.Ini meliputi dua siri perlaksanaan dengan siri pertama sedang dilaksanakan kini di 32 lokasi termasuk Negeri Sembilan, Pahang, Kedah, Sabah dan Sarawak.Menteri Perladangan dan Komoditi, Datuk Seri Fadillah Yusof berkata projek tersebut dijangka selesai pada suku ketiga tahun ini melibatkan keluasan 8,041 hektar kebun getah.

"Bagi Siri Ke-2 pula, menggunakan peruntukan berjumlah RM4.9 juta bagi anggaran jumlah keluasan 4,980 hektar di lapan lokasi iaitu di Sarawak, Negeri Sembilan dan Kedah dan dijangka selesai pada suku pertama tahun 2024," katanya menjawab pertanyaan Ahli Parlimen Padang Serai, Datuk Azaman Nasarudin di Dewan Rakyat.Fadillah yang juga Timbalan Perdana Menteri berkata, tahun lalu sebanyak RM448 juta telah diagihkan kepada 210,000 pekebun kecil dan penoreh getah sejak Insentif Pengeluaran Getah (IPG) dilaksana pada 2015 bagi mengurangkan beban golongan berkenaan.


ASB guna teknologi RFID tingkat tahap keselamatan

LABUAN, 15 Jun-Asian Supply Base Sdn Bhd (ASB), mengambil langkah proaktif menggunakan teknologi “Radio Frequency Identification (RFID)” bagi meningkatkan tahap keselamatan pangkalannya.Ketua Pegawai Eksekutifnya, Japar Esteban menerusi dalam satu kenyataan berkata, pihaknya menggunakan sistem digital yang canggih dalam meningkatkan kecekapan dan produktiviti operasi.Menurut Japar, pelaksanaan kawalan keselamatan itu juga secara tidak langsung memberi manfaat kepada Kontraktor Pengaturan Petroluem (PAC) sekali gus mampu menarik pemain industri lain untuk menjalankan operasi di pengkalan bekalan ASB.Japar turut memaklumkan pengkalan ASB di sini merupakan pengkalan pertama di Malaysia yang menggunakan teknologi RFID.Tambah Japar pelaksanaan teknogi berkenaan bakal melalui empat fasa dengan fasa pertama akan bermula hujung bulan ini.


Gempa kuat landa Mindoro, Filipina

KUALA LUMPUR, 15 Jun- Gempa bumi berukuran 6.3 magnitud mengeggarkan Mindoro, Filipina.Menurut kemas kini oleh Jabatan Meteorologi Malaysia, gempa berlaku pada pukul 10.19 pagi tadi dengan pusat gempa 45 km barat dari Batangas City, Filipina pada kedalaman 121 km.Gegaran itu bagaimanapun tidak menimbulkan ancaman tsunami kepada Malaysia.


Permohonan sebagai pemerhati PRU DUN Ke-15 dibuka mulai hari ini

PUTRAJAYA, 15 Jun - Permohonan sebagai pemerhati bagi Pilihan Raya Umum, Dewan Undangan Negeri (PRU DUN) Ke-15 bagi enam negeri dibuka bermula hari ini dan akan ditutup pada 7 Julai.Setiausaha Suruhanjaya Pilihan Raya (SPR), Datuk Indera Ikmalrudin Ishak memaklumkan permohonan sebagai pemerhati yang mewakili organisasi tertakluk kepada syarat-syarat yang ditetapkan.

"Pemerhati dibenarkan untuk membuat pemerhatian bagi proses-proses pilihan raya seperti penamaan calon, berkempen, pengundian awal, pengundian, pengiraan undi dan penjumlahan rasmi undi sehinggalah pengisytiharan keputusan pilihan raya."SPR mengingatkan mereka yang berminat untuk menyertai program ini supaya mengemukakan permohonan sebelum tarikh tutup yang ditetapkan," katanya menerusi kenyataan.Mereka yang ingin memohon boleh melayari portal SPR di alamat https://www.spr.gov.my/ untuk mendapatkan maklumat lanjut dan memuat turun borang permohonan.


Ops Tiris: 32,670 liter diesel berjaya diselamatkan KPDN Terengganu

KUALA TERENGGANU, 15 Jun - Satu aktiviti penyelewengan minyak diesel berjaya ditumpaskan Kementerian Perdagangan Dalam Negeri dan Kos Sara Hidup (KPDN) Terengganu dalam sebuan Ops Tiris di sebuah tapak pembinaan di Serada, di sini pada Rabu.Pengarah KPDN Terengganu, Saharuddin Mohd Kia berkata diesel berjumlah 32,670 liter yang bernilai RM70,434 itu dirampas dalam serbuan hasil risikan sejak dua minggu lalu.Beliau berkata, serbuan yang dilakukan sepasukan anggota penguatkuasa turut menemukan sebuah lori tangki, beberapa tangki simpanan berisi minyak diesel dan peralatan untuk kegiatan pemindahan diesel.

"Semua hasil rampasan termasuk beberapa dokumen berkaitan yang dianggarkan bernilai RM510,434 ringgit disita untuk siasatan lanjut.Dua lelaki tempatan masing-masing berusia 30an dan 40an ditahan bagi membantu siasatan," katanya menerusi kenyataan.Kes disiasat mengikut Akta Kawalan Bekalan 1961 dan sabit kesalahan boleh didenda sehingga RM1 juta atau penjara tidak lebih tiga tahun atau kedua-duanya sekali.Manakala syarikat boleh didenda tidak lebih RM2 juta.